qundao/data-zh-poetry huggingface dataset:
椰浆
作者：屈大均
朝代：清
体裁：七言绝句

黄椰浆浊白椰清，味似漂醪饮亦酲。解渴炎天惟此物，殷勤劝客玉杯倾。
楝亭诗为曹君作
作者：屈大均
朝代：清
体裁：五言律诗

苦楝先人树，婆娑只此中。枝枝桑梓似，叶叶蓼莪同。攀处栖乌满，啼时落月空。非因霜露冷，悽怆小亭东。
榆林春望
作者：屈大均
朝代：清

清明争插白杨毛，柏叶双簪出鬓高。齐上野坟还较射，妇人偏解中秋毫。腐肉城南久作尘，忠魂十万委黄巾。每逢佳节榆中哭，寒食哀声更感人。
榆林春望·其一
作者：屈大均
朝代：清
体裁：七言绝句

清明争插白杨毛，柏叶双簪出鬓高。齐上野坟还较射，妇人偏解中秋毫。
榆林春望·其二
作者：屈大均
朝代：清
体裁：七言绝句

腐肉城南久作尘，忠魂十万委黄巾。每逢佳节榆中哭，寒食哀声更感人。
榴花村吊宋义士熊将军飞
作者：屈大均
朝代：清

东官自是英雄地，熊氏将军首建威。血溅单于边草湿，魂随少帝海天飞。花溪阴雨闻金鼓，玉峤春风长蕨薇。一片战场当县出，至今人士重无衣。书生此日思酣战，男子繇来举大名。不是将军起铜柱，谁令丞相有金城。十年缟素君王泪，一片壶浆士女情。血染榴花红不尽，溪流时作断肠声。匹马当关杀气秋，雷霆一战复炎州。功如东莞难封伯，节似增城未赠侯。碧甲潮来惊日月，黄旗云起接罗浮。同时亦有将军许，白首横戈涕泗流。
榴花村吊宋义士熊将军飞·其一
作者：屈大均
朝代：清
体裁：七言律诗

东官自是英雄地，熊氏将军首建威。血溅单于边草湿，魂随少帝海天飞。花溪阴雨闻金鼓，玉峤春风长蕨薇。一片战场当县出，至今人士重无衣。
榴花村吊宋义士熊将军飞·其三
作者：屈大均
朝代：清
体裁：七言律诗

匹马当关杀气秋，雷霆一战复炎州。功如东莞难封伯，节似增城未赠侯。碧甲潮来惊日月，黄旗云起接罗浮。同时亦有将军许，白首横戈涕泗流。
榴花村吊宋义士熊将军飞·其二
作者：屈大均
朝代：清
体裁：七言律诗

书生此日思酣战，男子繇来举大名。不是将军起铜柱，谁令丞相有金城。十年缟素君王泪，一片壶浆士女情。血染榴花红不尽，溪流时作断肠声。
槜李作
作者：屈大均
朝代：清
体裁：五言律诗

醉里春深日，扁舟系柳枝。莺花西子地，烟雨大夫祠。白首还游冶，孤城几乱离。愁来看越绝，泪洒卧薪时。
槟榔谣
作者：屈大均
朝代：清
体裁：四言诗

一殡一榔，无蒌亦香。扶留似妾，宾门如郎。
槿一花红白二色
作者：屈大均
朝代：清
体裁：七言绝句

荣落须臾亦弄姿，白中一朵半胭脂。佳名爱老风流甚，清露花翁浣莫迟。
横塘
作者：屈大均
朝代：清
体裁：五言绝句

横塘生水满，一半种蒲荷。更有茨菰草，根根乳子多。
横塘寄徐昭法
作者：屈大均
朝代：清
体裁：诗

雨过横塘水，人家湿暮烟。湖山深竹里，鸡犬落花边。昔至杨梅熟，今来莲叶圆。相思胥口月，之子在渔船。
樵妇词
作者：屈大均
朝代：清
体裁：五言绝句

上山日采樵，四十未成媪。因多脂粉花，颜色长能好。
樵妇词
作者：屈大均
朝代：清

采樵三两乱云边，亦有红颜出自然。山鸟谁知画眉好，山花谁识大丹鲜。青青竹笋苦心同，采满花篮损玉葱。莫学潇湘古时女，泪痕长在箨兮中。褓中儿女鹧鸪衣，藤笠团团月一围。解唱徭歌偏不唱，恐惊花里郁鸡飞。花好无名笑太红，乱收春色束薪中。香生炊黍终无怨，多少朱颜木槿同。
樵妇词·其一
作者：屈大均
朝代：清
体裁：七言绝句

采樵三两乱云边，亦有红颜出自然。山鸟谁知画眉好，山花谁识大丹鲜。
樵妇词·其三
作者：屈大均
朝代：清
体裁：七言绝句

褓中儿女鹧鸪衣，藤笠团团月一围。解唱徭歌偏不唱，恐惊花里郁鸡飞。
樵妇词·其二
作者：屈大均
朝代：清
体裁：七言绝句

青青竹笋苦心同，采满花篮损玉葱。莫学潇湘古时女，泪痕长在箨兮中。
樵妇词·其四
作者：屈大均
朝代：清
体裁：七言绝句

花好无名笑太红，乱收春色束薪中。香生炊黍终无怨，多少朱颜木槿同。
樽前
作者：屈大均
朝代：清

樽前那得不清狂，白首无归只醉乡。岁月尽从荒宴过，岂知人世有羲皇。掌中朝夕白椰杯，杯有黄花及早梅。酒尽不令高卧得，开门每望白衣来。一钱羞涩浣花翁，处处金杯接未工。竹叶已倾瓢弃久，更无司业似苏公。
樽前·其一
作者：屈大均
朝代：清
体裁：七言绝句

樽前那得不清狂，白首无归只醉乡。岁月尽从荒宴过，岂知人世有羲皇。
樽前·其三
作者：屈大均
朝代：清
体裁：七言绝句

一钱羞涩浣花翁，处处金杯接未工。竹叶已倾瓢弃久，更无司业似苏公。
樽前·其二
作者：屈大均
朝代：清
体裁：七言绝句

掌中朝夕白椰杯，杯有黄花及早梅。酒尽不令高卧得，开门每望白衣来。
橐驼行
作者：屈大均
朝代：清
体裁：古风

橐驼生一女，不肯与之乳。羌儿谓橐驼，恩薄乃如许。女亦肉为鞍，女亦力如虎。重能驮帐房，可眠我妻女。屈足受重载，万斛如鸿羽。中国奇畜稀，肿背人争取。牝牡不用分，独峰亦爱汝。泉脉每能知，跑地水如缕。青海热风来，先鸣报行旅。粪烟直上时，望似狼烟举。有时亦人立，两脚相支拒。夏至虽退毛，封牛谁敢侮。橐驼且自欢，听我兜离语。我鼓大琵琶，一曲为而舞。橐驼知音声，湩流复如雨。饱饫橐驼儿，蹄峰免刀俎。
橘柚
作者：屈大均
朝代：清
体裁：五言绝句

橘柚炎天物，霜时熟更红。骚人曾颂汝，香在九章中。
次义容江口作
作者：屈大均
朝代：清
体裁：五言律诗

潇潇江口雨，声向梦中寒。一夕同征雁，沙边宿未安。泪将枫叶满，愁作落花看。白首离居尽，孤琴不忍弹。
次和惠州王子千太守初入罗浮宿冲虚观用东坡同子过游罗浮韵并以为寿
作者：屈大均
朝代：清
体裁：古风

朱明曜真仙人京，太守入山天乐鸣。洞天日月一沐浴，碧鸡红翠生光明。天教太守主双岳，神君元是长庚生。药市酒田暮治事，琪花瑶草朝省耕。仁爱使民尽眉寿，岂徒一身聃与彭。东浮西罗恣攀陟，车轮蛱蝶同身轻。鲍女飞猿尚蹩躠，葛公哑虎徒狰狞。铁桥自可到银汉，玉柱何用探金庭。踏穷四百三十二，一峰一峰图且经。泉源福地置飞阁，真一法酒留丹铭。金马且复隐星宿，玉蟾岂必辞公卿。冲虚玉简多秘祝，先为苍生求太平。
次沅江作
作者：屈大均
朝代：清
体裁：五言律诗

西从桥口入，一水最潆回。自过沅江县，微茫湖欲来。不知青草外，可有碧天开。月落帆须宿，津人且莫催。
次沅江县
作者：屈大均
朝代：清
体裁：五言律诗

沽酒停兰桨，萧条见暮鸦。城空无水客，县小只渔家。乘雨鸬鹚放，随风片席斜。秋来多乐事，夜夜宿芦花。
次沙浐
作者：屈大均
朝代：清
体裁：五言律诗

四野无蛮落，荒鸡何处声。风惊双鹘出，月照一人行。点鬓愁霜早，沾衣喜露轻。丈夫矜七尺，饥渴见生平。
次燕子矶作
作者：屈大均
朝代：清
体裁：七言律诗

半壁斜开紫翠围，中流横作钓鱼矶。沙洲定为真龙长，铁绠难回燕子飞。江北每伤当日弃，南阳长恐故人非。东流不尽兴亡恨，泪洒秋风一棹归。
次观珠塘同郭子作
作者：屈大均
朝代：清
体裁：五言律诗

榕阴行不尽，夹路鹧鸪啼。树树包青嶂，山山出一溪。虎过风叶乱，蝉立露枝低。于役虽云苦，林泉得共携。
次闸口
作者：屈大均
朝代：清
体裁：五言律诗

忽自投豺虎，生还亦偶然。路迷千里瘴，行尽九真天。梦里知亲病，贫中赖妇贤。那能如孔雀，身上有金钱。
次鱼洞
作者：屈大均
朝代：清
体裁：五言律诗

豺虎应相识，年年此路行。犹生慈母望，不死故人惊。水涨春多毒，林深昼一晴。雨中白云起，隐隐数峰明。
欢如曲
作者：屈大均
朝代：清
体裁：五言绝句

欢如垂柳花，妾似垂杨叶。花飞向春时，叶落当秋节。
欲雨
作者：屈大均
朝代：清
体裁：五言绝句

欲雨鸟声乱，先秋林气清。叶疏桐见子，花重菊垂茎。
歌赠金溪邹子
作者：屈大均
朝代：清
体裁：古风

丈夫生世何坎坷，佯狂为奴谁识我。当年赁作向朱家，此日栖迟寻紫逻。云蒸龙变在何时，怜君白发亦成丝。君臣之义不可解，欲报何须国士知。国士雄才天所产，楚汉纷纷那在眼。子房本是烟霞人，万里青天任舒卷。舒卷何渺茫，登台飞羽觞。时哉双黄鹄，与尔相翱翔。
止酒
作者：屈大均
朝代：清

止酒因无酒，樽罍久已尘。每从皆醉日，愧作独醒人。衰白谁能老，清高自得贫。餔糟终未敢，渔父笑灵均。止酒惭名饮，无人醉阮公。沉冥因道丧，荒宴为途穷。雪喜颜犹白，花忧泪更红。蜉蝣能几日，一笑死生同。
止酒·其一
作者：屈大均
朝代：清
体裁：五言律诗

止酒因无酒，樽罍久已尘。每从皆醉日，愧作独醒人。衰白谁能老，清高自得贫。餔糟终未敢，渔父笑灵均。
止酒·其二
作者：屈大均
朝代：清
体裁：五言律诗

止酒惭名饮，无人醉阮公。沉冥因道丧，荒宴为途穷。雪喜颜犹白，花忧泪更红。蜉蝣能几日，一笑死生同。
正学祠下作
作者：屈大均
朝代：清

正学祠堂冷不扃，忠魂千古哭山灵。兴王一姓犹甘死，管魏能无污汗青。一介忠臣十族殃，兴朝元气黯然伤。宁王何事无惭德，坐见夷齐死首阳。
正学祠下作·其一
作者：屈大均
朝代：清
体裁：七言绝句

正学祠堂冷不扃，忠魂千古哭山灵。兴王一姓犹甘死，管魏能无污汗青。
正学祠下作·其二
作者：屈大均
朝代：清
体裁：七言绝句

一介忠臣十族殃，兴朝元气黯然伤。宁王何事无惭德，坐见夷齐死首阳。
正月十二日集黄氏斋听罗丈弹雒神操作
作者：屈大均
朝代：清
体裁：七言律诗

莺声已比去年长，花气犹含昨夜香。忽把瑶琴弹雒女，尽惊罗袜湿春阳。三城且莫喧歌管，四座都迟命羽觞。几处轻寒销火树，祗须明月助灯光。
正月既望太仓王虹友兄弟招同诸子集善学斋中有赋
作者：屈大均
朝代：清
体裁：古风

吁嗟岁庚申，昊天降威疾。正月方屯蒙，雷乃从地出。去年霹雳早，旱乾兼水溢。饥馑及娄东，稻蟹三馀一。阴阳久不分，元气复无日。人民愿岁丰，张灯祈太乙。歌舞且须臾，号呼天岂恤。东北地震馀，至今魂惴栗。龙血成坚冰，玄黄战未毕。馀杀在三阳，太和期勿失。饮食以相需，主人敬终吉。煌煌火树开，阳春先一室。白华将绛趺，光华何盛实。昆弟连枝多，蝉嫣金玉质。唱叹得良朋，洋洋清庙瑟。二南兄弟诗，周召如胶漆。孝友垂正风，以作人伦率。风雅之大师，娄江旧无匹。琅琊与太原，诸王多丽逸。吴许六朝英，赋心总绵密。我亦希云间，黄门精论述。所愧称离骚，怨诽难自律。神听在和平，性情忌淫佚。何以慰微诚，愿言贻道术。
正气祠作
作者：屈大均
朝代：清
体裁：五言律诗

元老忠贞竭，中朝历数屯。十年荒社稷，一夜尽君臣。野月寒难曙，江花惨不春。精魂应杀贼，莫但作星辰。
步出一天门北望白云山色作
作者：屈大均
朝代：清

山翠阴阴欲变霞，水帘开处有人家。生憎洞口菖蒲水，片片随流是落花。谷口烟深昼不开，松声捲起鹤舒台。风吹瀑布时时断，飞作晴川数道来。
步出一天门北望白云山色作·其一
作者：屈大均
朝代：清
体裁：七言绝句

山翠阴阴欲变霞，水帘开处有人家。生憎洞口菖蒲水，片片随流是落花。
步出一天门北望白云山色作·其二
作者：屈大均
朝代：清
体裁：七言绝句

谷口烟深昼不开，松声捲起鹤舒台。风吹瀑布时时断，飞作晴川数道来。
步出虎山桥作
作者：屈大均
朝代：清
体裁：五言律诗

二汇太湖通，桥横玉镜中。云光晴在水，雪气冷含风。鹭下多盘石，乌啼只故宫。花开先柳叶，斟酌白还红。
武侯故里
作者：屈大均
朝代：清
体裁：七言律诗

萧条故里在沂城，再造人高一代名。汉有兴王名士出，天因讨贼伏龙生。锦官虎据三分小，羽扇鹰扬六出轻。忠孝最光绵竹战，宗臣真不坠家声。
武安君庙
作者：屈大均
朝代：清
体裁：五言律诗

往日多奇阵，飞扬教射夫。守真如处女，出即扫林胡。伏腊三关泪，兼并百战图。代州祠畔月，英爽飒虚无。
武昌江上作
作者：屈大均
朝代：清
体裁：七言绝句

黄鹤晴川枕翠微，二楼高挟大江飞。天生瑜亮双年少，一片雄风在石矶。
武灵王墓
作者：屈大均
朝代：清
体裁：五言律诗

威灵传主父，四战霸山东。六国朱旗却，三胡紫塞空。沙丘留大冢，夏屋失离宫。长技开中国，谁思骑射功。
殢人娇
作者：屈大均
朝代：清
体裁：词

生恨东风，不解吹愁西去。愁多半、化为烟雨。濛濛一片，令春光无主。谁便得，消受乳莺娇语。唤柳休眠，教花莫舞。但翠阁、水沉千缕。含情小坐，更轻调琴句。人寂寂、芳酝暂教颜驻。
殿前欢
作者：屈大均
朝代：清
体裁：词

鹧鸪鸡。为谁啼杀夕阳西。一声声迸思乡泪，沾洒香泥。茫茫客路迷。烟树千重蔽。魂梦三春滞。花休艳艳，草莫萋萋。
民谣
作者：屈大均
朝代：清

白金乃人肉，黄金乃人膏。使君非豺虎，为政何腥臊。珠皆泪所成，不必鲛人泣。三斛买蛮娥，馀以求大邑。初捕金五千，再捕金一万。金尽鬻妻孥，以为府君饭。东莞有廉泉，长官何不酌。府中诸吏胥，岂可为囊橐。动则勒长夫，一夫金十二。长吏亦受欺，金来仅得四。小府为鱼肉，大府为庖厨。金多免刀俎，且复得安居。金为莲叶珠，珠多叶倾覆。使君勿爱金，莲茎自矗矗。黄金自吴来，精者十三倒。上官争买时，白银不言好。頫有十千拾，仰有五万取。作使诸豪奴，官大好行贾。长官尽奸富，为恶未渠央。各使金如粟，各使马如羊。
民谣·其一
作者：屈大均
朝代：清
体裁：五言绝句

白金乃人肉，黄金乃人膏。使君非豺虎，为政何腥臊。
民谣·其七
作者：屈大均
朝代：清
体裁：五言绝句

金为莲叶珠，珠多叶倾覆。使君勿爱金，莲茎自矗矗。
民谣·其三
作者：屈大均
朝代：清
体裁：五言绝句

初捕金五千，再捕金一万。金尽鬻妻孥，以为府君饭。
民谣·其九
作者：屈大均
朝代：清
体裁：五言绝句

頫有十千拾，仰有五万取。作使诸豪奴，官大好行贾。
民谣·其二
作者：屈大均
朝代：清
体裁：五言绝句

珠皆泪所成，不必鲛人泣。三斛买蛮娥，馀以求大邑。
民谣·其五
作者：屈大均
朝代：清
体裁：五言绝句

动则勒长夫，一夫金十二。长吏亦受欺，金来仅得四。
民谣·其八
作者：屈大均
朝代：清
体裁：五言绝句

黄金自吴来，精者十三倒。上官争买时，白银不言好。
民谣·其六
作者：屈大均
朝代：清
体裁：五言绝句

小府为鱼肉，大府为庖厨。金多免刀俎，且复得安居。
民谣·其十
作者：屈大均
朝代：清
体裁：五言绝句

长官尽奸富，为恶未渠央。各使金如粟，各使马如羊。
民谣·其四
作者：屈大均
朝代：清
体裁：五言绝句

东莞有廉泉，长官何不酌。府中诸吏胥，岂可为囊橐。
水东夜雨作
作者：屈大均
朝代：清

欲梦惊寒雨，潇潇乱竹间。发因慈母白，身以散官閒。战阵平生事，衣冠一代颜。将归偏未得，咫尺是乡山。三年客始安，两度苦春寒。士马同筋力，华戎见肺肝。居西随太白，逐北至皋兰。明岁桃花发，应从故国看。甚须春雨洗，战血满乾坤。已见三秦克，仍闻百粤吞。地平无北口，天固失荆门。腊酒须斟酌，欢娱寄弟昆。
水东夜雨作·其一
作者：屈大均
朝代：清
体裁：五言律诗

欲梦惊寒雨，潇潇乱竹间。发因慈母白，身以散官閒。战阵平生事，衣冠一代颜。将归偏未得，咫尺是乡山。
水东夜雨作·其三
作者：屈大均
朝代：清
体裁：五言律诗

甚须春雨洗，战血满乾坤。已见三秦克，仍闻百粤吞。地平无北口，天固失荆门。腊酒须斟酌，欢娱寄弟昆。
水东夜雨作·其二
作者：屈大均
朝代：清
体裁：五言律诗

三年客始安，两度苦春寒。士马同筋力，华戎见肺肝。居西随太白，逐北至皋兰。明岁桃花发，应从故国看。
水仙
作者：屈大均
朝代：清
体裁：七言绝句

天暖水仙花不香，天寒香始满兰房。生来姿性宜冰雪，却笑梅花冻欲僵。
水仙叹
作者：屈大均
朝代：清
体裁：古风

往年水仙从吴来，四万馀本花尽开。今年祗得四千本，十本一花无重台。家家水仙苦不售，一钱一本谁买回。人穷罕有好事者，生理萧条良可哀。水仙天暖但生叶，天寒始见花含胎。今岁广南颇风雪，冻伤无数桃与梅。水仙苦寒亦不发，安得一夜春气回。我心望春与花似，春来我心花亦开。
水仙花
作者：屈大均
朝代：清
体裁：五言绝句

不须冰与雪，自作一瑶华。人道水仙子，芙蕖是一家。
水车
作者：屈大均
朝代：清
体裁：古风

江中栅松纷无数，奔流横截相支柱。要令江水尽湍急，势似惊滩石龃龉。松身入水苦不朽，老龙一一皆锥处。即枯尚裹霜鳞甲，断节膏流未成土。何年五鬣失轮囷，潜无首尾谁知汝。槎枒但有齿角用，纵横水中若钩距。水车因尔得旋转，昼夜轮翻起风雨。一车灌田四十亩，槽槽相接输甘乳。舟人最苦水车多，上车下车色无主。车车渐高高入云，车尾车头争鼓舞。身强撑折湾湾篙，篙势有如大黄弩。水浅不苦苦水深，雨多久已迷洲渚。从阳向少乾旱忧，岁岁有收盛禾黍。估人来往水车旁，各奋长篙助公姥。我行虽觉此路艰，终爱水车利农圃。丈人抱瓮一何愚，岂知桔槔施已普。圣人制器因自然，机事前民从上古。绝圣弃智非神明，大巧斯为道所取。
水龙吟·五色雀
作者：屈大均
朝代：清
体裁：词

洞天偏是朱明，凤凰生长纷孙子。更多五色，绛翎作长，绿兄红姊。大石楼边，锦屏峰际，群飞相比。与碧鸡丹翠，雌雄三两，教王母、长驱使。又有鹲䴀越翅。粪奇香，水沉真似。鵁鶄对对，捣馀灵药，连声呼尔。解识仙儒，洞门遥迓，导归花市。爱回翔逐我，彩衣儿女，作高堂喜。
永安州道中作
作者：屈大均
朝代：清
体裁：七言律诗

蒙山蒙水古蒙州，烟瘴千年毒未收。僮女尽能欺虎豹，栏房一半与猪牛。畲田处处烧阴木，水碓家家截上流。无限鹧鸪啼不断，未行先忆故乡楼。
永安紫金山眺望有作
作者：屈大均
朝代：清

绕县芙蓉四面来，紫金为枕玉为台。一楼西接鸡冠出，三殿东连燕尾开。风外二琴声在水，云边双髻影当梅。夕阳苍翠含烟火，候月城头一举杯。水从丹嶂五江分，流入秋乡似白云。古渡铁潭花漠漠，疏林火带叶纷纷。穿城汲影烟中见，隔岭樵歌月下闻。系马楼前贪极目，描眉峰好最思君。
永安紫金山眺望有作·其一
作者：屈大均
朝代：清
体裁：七言律诗

绕县芙蓉四面来，紫金为枕玉为台。一楼西接鸡冠出，三殿东连燕尾开。风外二琴声在水，云边双髻影当梅。夕阳苍翠含烟火，候月城头一举杯。
永安紫金山眺望有作·其二
作者：屈大均
朝代：清
体裁：七言律诗

水从丹嶂五江分，流入秋乡似白云。古渡铁潭花漠漠，疏林火带叶纷纷。穿城汲影烟中见，隔岭樵歌月下闻。系马楼前贪极目，描眉峰好最思君。
永州南望苍梧作
作者：屈大均
朝代：清

三湘清绝是潇湘，南接苍梧九水长。此地重华知最爱，故教埋玉九疑阳。二妃愁思满零陵，竹上啼痕总不冰。青鸟未陪梧野葬，文鱼空向洞庭乘。
永州南望苍梧作·其一
作者：屈大均
朝代：清
体裁：七言绝句

三湘清绝是潇湘，南接苍梧九水长。此地重华知最爱，故教埋玉九疑阳。
永州南望苍梧作·其二
作者：屈大均
朝代：清
体裁：七言绝句

二妃愁思满零陵，竹上啼痕总不冰。青鸟未陪梧野葬，文鱼空向洞庭乘。
永州晓望
作者：屈大均
朝代：清
体裁：七言律诗

潇碧湘蓝水至清，临流日日濯吾缨。九峰雪溜添春涨，一片香零出晓晴。花发有时来士女，月明何处降皇英。云山隐映皆相似，断绝骚人万古情。
永平
作者：屈大均
朝代：清
体裁：五言律诗

碣石悬天柱，卢龙接北庭。海吞滦漆白，山拥蓟辽青。古塞燕王筑，雄关汉将扃。威名思李广，猿臂障朝廷。
求二桥山人画三闾大夫像
作者：屈大均
朝代：清
体裁：古风

先生怀姱节，寤寐见古人。凌朝漱九阳，为予貌灵均。曲眉象珠斗，姣衣飘春云。云中嫣含笑，望如扶桑君。正气得所繇，变化皆吾真。下为兰杜滋，上为日月陈。子其虚以待，鬼神将来奔。其小入无内，其大廓无垠。
汉关
作者：屈大均
朝代：清

汉关南望泪痕滋，大小琵琶拨尽时。天子何须降黄鹄，单于只解爱阏氏。心同青草千年在，梦与香溪万里期。长使山川少颜色，明妃生处有馀悲。黄云不逐锦车还，望绝天南有汉关。青冢易成兰麝土，紫台难作苧萝山。空将春色归龙塞，岂有长城在玉颜。才似少卿人更恨，相逢无计与刀环。
汉关·其一
作者：屈大均
朝代：清
体裁：七言律诗

汉关南望泪痕滋，大小琵琶拨尽时。天子何须降黄鹄，单于只解爱阏氏。心同青草千年在，梦与香溪万里期。长使山川少颜色，明妃生处有馀悲。
汉关·其二
作者：屈大均
朝代：清
体裁：七言律诗

黄云不逐锦车还，望绝天南有汉关。青冢易成兰麝土，紫台难作苧萝山。空将春色归龙塞，岂有长城在玉颜。才似少卿人更恨，相逢无计与刀环。
汉口
作者：屈大均
朝代：清
体裁：七言律诗

嶓冢东来汉水长，二湖相夹似潇湘。阴阴杨柳双堤合，冉冉芙蓉万井香。古屋龙蛇趋夏后，大江烟雨隔娥皇。南云北梦无穷路，不待登高已断肠。
汉口
作者：屈大均
朝代：清
体裁：五言律诗

汉口清秋夜，云霞寒亦稀。新潮随月满，落叶带萤飞。白首难孤往，青山欲早归。凭谁报慈母，游子有寒衣。
汉口曲
作者：屈大均
朝代：清

大别如城绕汉阳，南流汉水入江长。朝朝夏口开帆席，黄鹄招人过武昌。南岸花连北岸香，前湖风接后湖凉。生憎大别中央出，江汉分流两道长。
汉口曲·其一
作者：屈大均
朝代：清
体裁：七言绝句

大别如城绕汉阳，南流汉水入江长。朝朝夏口开帆席，黄鹄招人过武昌。
汉口曲·其二
作者：屈大均
朝代：清
体裁：七言绝句

南岸花连北岸香，前湖风接后湖凉。生憎大别中央出，江汉分流两道长。
汉口访彻上人兰若
作者：屈大均
朝代：清
体裁：五言律诗

汉阳无别树，只有柳依依。一片湖光里，参差映夕晖。楼台含雨暗，钟磬吐风微。却月城边水，沿洄暮不归。
汉口过罗以献镜堂作
作者：屈大均
朝代：清
体裁：七言律诗

东南天尽惟烟水，江汉微茫此合流。才子多生兰芷地，书堂遥接洞庭秋。新篇一一凌鹦鹉，长啸时时起白鸥。日暮不堪分手处，青青大别镜中浮。
汉阳除夕和伍子
作者：屈大均
朝代：清
体裁：五言律诗

汉阳江上客，寂寞度残年。晞发无朝日，沉身有太川。独醒渔父笑，同病大夫怜。此夕逢除夕，清樽涕泪边。
汝南湾逢张薇庵作
作者：屈大均
朝代：清
体裁：七言律诗

风流多在汝南湾，汝亦张融日往还。山水尚容高士得，莺花且与故人攀。东吴隐逸无菰米，南越文章有白鹇。将子共修彤管业，书台及此一春閒。
江上新晴有作
作者：屈大均
朝代：清
体裁：七言律诗

青山雨过片云馀，水气空濛望若虚。峰似乱流争出峡，地当西潦半成渠。荔花多酿春州蜜，榕子初肥汇口鱼。白鹭心閒真愧汝，经营端为古人书。
江上早行
作者：屈大均
朝代：清

南风多海雾，秋气未全苏。城郭江吞吐，楼台烟有无。黄浮初日大，青出远峰孤。渔火犹明灭，波喧已浴凫。雾重知多蚬，渔人竞祭沙。南风秋更起，北雨暮多斜。野鸭肥千亩，河豚饱万家。蟹筐新蜕好，斟酌送黄华。
江上早行·其一
作者：屈大均
朝代：清
体裁：五言律诗

南风多海雾，秋气未全苏。城郭江吞吐，楼台烟有无。黄浮初日大，青出远峰孤。渔火犹明灭，波喧已浴凫。
江上早行·其二
作者：屈大均
朝代：清
体裁：五言律诗

雾重知多蚬，渔人竞祭沙。南风秋更起，北雨暮多斜。野鸭肥千亩，河豚饱万家。蟹筐新蜕好，斟酌送黄华。
江上望南岳
作者：屈大均
朝代：清

大江南北分云梦，七十名峰压水低。九向潇湘还九背，随波直至洞庭西。五峰雪作九江水，回雁晴连岳麓云。未到朱陵仙洞口，钟声已隔碧湘闻。
江上望南岳·其一
作者：屈大均
朝代：清
体裁：七言绝句

大江南北分云梦，七十名峰压水低。九向潇湘还九背，随波直至洞庭西。
江上望南岳·其二
作者：屈大均
朝代：清
体裁：七言绝句

五峰雪作九江水，回雁晴连岳麓云。未到朱陵仙洞口，钟声已隔碧湘闻。
江上逢郑翰林因联舟同上端州赋赠
作者：屈大均
朝代：清

紫洞江干邂逅时，兰桡相逐去迟迟。空天忽接高鸿影，光露初含蔓草姿。乌鸟终怀南海日，鸾皇频别未央枝。从来太史多风雅，肯向乡邦采楚辞。江头忽作连枝会，两两舟中有雁行。藉地正怜春草软，扬帆更喜海风长。康成羽翼先三始，南屈渊流复九章。西溯牂牁连日夕，嘉鱼寄酒待同尝。
江上逢郑翰林因联舟同上端州赋赠·其一
作者：屈大均
朝代：清
体裁：七言律诗

紫洞江干邂逅时，兰桡相逐去迟迟。空天忽接高鸿影，光露初含蔓草姿。乌鸟终怀南海日，鸾皇频别未央枝。从来太史多风雅，肯向乡邦采楚辞。
江上逢郑翰林因联舟同上端州赋赠·其二
作者：屈大均
朝代：清
体裁：七言律诗

江头忽作连枝会，两两舟中有雁行。藉地正怜春草软，扬帆更喜海风长。康成羽翼先三始，南屈渊流复九章。西溯牂牁连日夕，嘉鱼寄酒待同尝。
江东别朱生
作者：屈大均
朝代：清

彭蠡水茫茫，东流控马当。孤帆悬细雨，故国隐斜阳。知己白门少，思君秋夜长。殷勤南蒲送，何日慰参商。分手横江馆，烟波一片愁。天门青两岸，春草绿中洲。相许有长剑，所欢非五侯。交情贫贱好，岁晚莫悠悠。五岭横韶石，三泷下桂阳。北门秦锁钥，南服越封疆。战垒秋旗满，津楼晚角长。期君如陆贾，游说得金装。
江东别朱生·其一
作者：屈大均
朝代：清
体裁：五言律诗

彭蠡水茫茫，东流控马当。孤帆悬细雨，故国隐斜阳。知己白门少，思君秋夜长。殷勤南蒲送，何日慰参商。
江东别朱生·其三
作者：屈大均
朝代：清
体裁：五言律诗

五岭横韶石，三泷下桂阳。北门秦锁钥，南服越封疆。战垒秋旗满，津楼晚角长。期君如陆贾，游说得金装。
江东别朱生·其二
作者：屈大均
朝代：清
体裁：五言律诗

分手横江馆，烟波一片愁。天门青两岸，春草绿中洲。相许有长剑，所欢非五侯。交情贫贱好，岁晚莫悠悠。
江南春
作者：屈大均
朝代：清
体裁：词

花已搅，柳边牵。荷丝萦一缕，荷叶叠千钱。苦心成藕悲莲子，莲子成时郎不怜。
江口
作者：屈大均
朝代：清
体裁：五言绝句

江口夕阳低，孤帆影共西。要郎行不得，花豸好多啼。
江城子
作者：屈大均
朝代：清
体裁：词

春魂如雨复如烟。暗吹断，落天边。无情花片，相逐又明年。人笑海棠消受尽，明镜好，尚相怜。软同人柳只多眠。怕啼鹃、到帘前。愁压春山，不使黛云妍。枕簟为谁寒欲绝。教宝鸭，断沉笺。
江城子
作者：屈大均
朝代：清
体裁：词

滩头乘雨放鸬鹚。水生时。一篙迟。鲤鱼三尺，惊出碧涟漪。方便可能将尺素，千里外，寄相思。
江城子
作者：屈大均
朝代：清
体裁：词

脂水双塘未褪红。藕花中。有梧宫。西子容光，半作水芙蓉。半作姑苏台上月，如天上镜，照秋空。
江城梅花引
作者：屈大均
朝代：清
体裁：词

黄花和我满头霜。怕重阳。又重阳。不分早梅，还与斗寒香。老去看花如雾里，被花恼，一枝枝，总断肠。断肠。断肠。苦参商。夜已长。天已凉。一叶一叶，落不尽、悲似潇湘。那得罗浮、清梦到兰房。明月笑人眠太早，飞去也，影徘徊，尚半床。
江山风月福人歌自寿
作者：屈大均
朝代：清
体裁：古风

铁崖老人发毵毵，行年八十犹宜男。琼华翠羽蛱蝶扇，柳枝桃叶芙蓉簪。江山风月吾亦耽，日饮美酒能成酣。散花天女绕左右，一朵一杯优钵昙。天年得至九十九，赋诗应馀十万首。年今六十紫髯长，先驻玉颜娱老母。老母康侯王母同，受兹介福天长久。
江村春日
作者：屈大均
朝代：清
体裁：五言律诗

日出桃花水，云生芳草泥。几家黄犊卧，一径白鸠啼。山市晴初聚，湖田冻未犁。丈人方荷蓧，相遇板桥西。
江氏双烈篇
作者：屈大均
朝代：清
体裁：古风

凤凰不孤生，雎鸠无再匹。姑妇苦相依，岁寒同一室。良人在泉下，幽幽视皦日。皦日久无光，光自妾心出。江家多女宗，礼义为琴瑟。五妇垂管彤，复兹叔与侄。教子各成名，文章持笃实。湘也更多才，贤豪与胶漆。剑气如白云，玉光温以栗。以母柏舟篇，相示泪洋溢。阿嫂亦陶婴，黄鹄歌未毕。安得圣人生，列在变风一。
江汉
作者：屈大均
朝代：清
体裁：五言绝句

江汉诗歌地，人人解竹枝。一从生屈宋，风俗尚微辞。
江深阁眺望
作者：屈大均
朝代：清
体裁：七言绝句

缥缈青山接燕矶，风吹浮玉渡江飞。谁家故起真州阁，收尽江南彩翠归。
江潮曲
作者：屈大均
朝代：清

与郎如沓潮，朝暮不曾暇。欢如早潮上，侬似暮潮下。两潮相合时，不知早与暮。与郎今往来，但以潮为度。
江潮曲·其一
作者：屈大均
朝代：清
体裁：五言绝句

与郎如沓潮，朝暮不曾暇。欢如早潮上，侬似暮潮下。
江潮曲·其二
作者：屈大均
朝代：清
体裁：五言绝句

两潮相合时，不知早与暮。与郎今往来，但以潮为度。
江皋
作者：屈大均
朝代：清
体裁：五言律诗

江皋春色好，雪尽艳阳来。游女晴初出，梅花暖正开。槟榔为口实，竹叶是愁杯。自失吹箫侣，无心上凤台。
江皋
作者：屈大均
朝代：清

翠微春更湿，烟雨欲无山。白鹭一溪影，桃花何处湾？渔村疏竹外，古渡夕阳间。田父不相识，相随谷口还。
江皋
作者：屈大均
朝代：清

闭户过中岁，清贫亦已忘。耕锄无旦暮，勤动是文章。病使秋魂冷，愁令白发长。妻孥亦沮溺，相耦水云乡。夜寒犹作雪，春暖已成烟。黄鸟啼山口，桃花笑水边。琴来三益友，酒酌一高年。亲戚多情话，殷勤在白田。江皋春未半，红满木棉花。士女祠南海，帆樯出白沙。蜃开朝暮市，鱼逐水天霞。最爱垂杨处，莺声第二家。翠微春更湿，烟雨欲无山。白鹭一溪影，桃花何处湾。渔村疏竹外，古渡夕阳间。田父不相识，相随谷口还。
江皋·其一
作者：屈大均
朝代：清
体裁：五言律诗

闭户过中岁，清贫亦已忘。耕锄无旦暮，勤动是文章。病使秋魂冷，愁令白发长。妻孥亦沮溺，相耦水云乡。
江皋·其三
作者：屈大均
朝代：清
体裁：五言律诗

江皋春未半，红满木棉花。士女祠南海，帆樯出白沙。蜃开朝暮市，鱼逐水天霞。最爱垂杨处，莺声第二家。
江皋·其二
作者：屈大均
朝代：清
体裁：五言律诗

夜寒犹作雪，春暖已成烟。黄鸟啼山口，桃花笑水边。琴来三益友，酒酌一高年。亲戚多情话，殷勤在白田。
江皋·其四
作者：屈大均
朝代：清
体裁：五言律诗

翠微春更湿，烟雨欲无山。白鹭一溪影，桃花何处湾。渔村疏竹外，古渡夕阳间。田父不相识，相随谷口还。
江皋作
作者：屈大均
朝代：清
体裁：古风

春声一两啭，水木已清华。娇鸟不知处，时时惊落花。折梅无浣女，吹笛有渔家。曲曲幽寻去，沿溪一小槎。
江行
作者：屈大均
朝代：清

江行才十里，戍鼓两边传。犬吠红毛估，人惊白底船。花添沽酒物，米是买鱼钱。疍女休相笑，贫游不似前。白艚洋海至，香䑠澳门来。雨势过龙媪，霞光起蚌胎。潮争新旧水，酒酹浅深杯。多谢波臣好，殷勤送客回。
江行
作者：屈大均
朝代：清

烟雨江光冷欲无，白鸥飞处有人孤。愁心又与萋萋草，半在春山半在湖。苦爱滩声夜不眠，水禽催起欲归田。村村车水乘春涨，妇子殷勤袯襫前。乱竹蒙茸两岸迷，水痕高与木棉齐。鱼花一夕乘雷雨，流出羚羊古峡西。
江行·其一
作者：屈大均
朝代：清
体裁：五言律诗

江行才十里，戍鼓两边传。犬吠红毛估，人惊白底船。花添沽酒物，米是买鱼钱。疍女休相笑，贫游不似前。
江行·其一
作者：屈大均
朝代：清
体裁：七言绝句

烟雨江光冷欲无，白鸥飞处有人孤。愁心又与萋萋草，半在春山半在湖。
江行·其三
作者：屈大均
朝代：清
体裁：七言绝句

乱竹蒙茸两岸迷，水痕高与木棉齐。鱼花一夕乘雷雨，流出羚羊古峡西。
江行·其二
作者：屈大均
朝代：清
体裁：五言律诗

白艚洋海至，香䑠澳门来。雨势过龙媪，霞光起蚌胎。潮争新旧水，酒酹浅深杯。多谢波臣好，殷勤送客回。
江行·其二
作者：屈大均
朝代：清
体裁：七言绝句

苦爱滩声夜不眠，水禽催起欲归田。村村车水乘春涨，妇子殷勤袯襫前。
江边独酌有作
作者：屈大均
朝代：清
体裁：五言律诗

水鹭看人醉，风花逐客狂。蟹嫌双跪少，鲈爱四腮香。无用惟才笔，多情是酒乡。六旬犹处子，华首胜红妆。
江间
作者：屈大均
朝代：清

江间愁积雨，水浊少黄鱼。潮味一春淡，海鲜三月疏。白头甜野笋，黄口苦园蔬。食力于陵子，桔槔閒有馀。万里成南渎，西江比北长。浊辞交阯国，清入祝融乡。子母禾田沃，仙灵药市香。无穷洲岛影，烟雨共微茫。不断离支树，村村黑叶同。鸟餐馀火齐，人住满珠丛。北酒南来美，春花夏至红。小舟携鲙具，去逐上鱼风。
江间·其一
作者：屈大均
朝代：清
体裁：五言律诗

江间愁积雨，水浊少黄鱼。潮味一春淡，海鲜三月疏。白头甜野笋，黄口苦园蔬。食力于陵子，桔槔閒有馀。
江间·其三
作者：屈大均
朝代：清
体裁：五言律诗

不断离支树，村村黑叶同。鸟餐馀火齐，人住满珠丛。北酒南来美，春花夏至红。小舟携鲙具，去逐上鱼风。
江间·其二
作者：屈大均
朝代：清
体裁：五言律诗

万里成南渎，西江比北长。浊辞交阯国，清入祝融乡。子母禾田沃，仙灵药市香。无穷洲岛影，烟雨共微茫。
汪于鼎文冶居黄山始信峰诗以寄之
作者：屈大均
朝代：清
体裁：五言律诗

万仞丹梯上，天开三海门。如何落雁外，亦有莲花尊。石笋日以长，汤泉冬更温。嗟君兄弟好，鸾鹤自相存。
汪仲子持令兄栗亭及诸君书自歙至广州相问于其归也为诗二章送之兼寄诸君
作者：屈大均
朝代：清

玉琴久不抚，萧瑟向烟汀。岂不志山水，知音非栗亭。一人持尺素，诸子在云屏。相望亦云久，君归慰杳冥。相思黄岳甚，况复故人多。汝向丰溪曲，为予传啸歌。白云无事否，春色奈愁何。心似诸峰月，依依在女萝。
汪仲子持令兄栗亭及诸君书自歙至广州相问于其归也为诗二章送之兼寄诸君·其一
作者：屈大均
朝代：清
体裁：五言律诗

玉琴久不抚，萧瑟向烟汀。岂不志山水，知音非栗亭。一人持尺素，诸子在云屏。相望亦云久，君归慰杳冥。
汪仲子持令兄栗亭及诸君书自歙至广州相问于其归也为诗二章送之兼寄诸君·其二
作者：屈大均
朝代：清
体裁：五言律诗

相思黄岳甚，况复故人多。汝向丰溪曲，为予传啸歌。白云无事否，春色奈愁何。心似诸峰月，依依在女萝。
汪右湘以银卮为寿诗以酬之
作者：屈大均
朝代：清

汪伦最爱酒仙人，金屈相贻酌老春。形似海棠香朵大，色宜秋露白光新。独清未敢长中圣，难老惟须善葆真。知尔踏歌情不浅，欲将潭水变芳醇。徽州螺钿酒杯轻，偏寄乌银接紫琼。日出一双飞在手，风流千载饮知名。墨烟兼惠分儿女，胶漆频忘是友生。岁岁有书还唱和，天涯咫尺枕中行。
汪右湘以银卮为寿诗以酬之·其一
作者：屈大均
朝代：清
体裁：七言律诗

汪伦最爱酒仙人，金屈相贻酌老春。形似海棠香朵大，色宜秋露白光新。独清未敢长中圣，难老惟须善葆真。知尔踏歌情不浅，欲将潭水变芳醇。
汪右湘以银卮为寿诗以酬之·其二
作者：屈大均
朝代：清
体裁：七言律诗

徽州螺钿酒杯轻，偏寄乌银接紫琼。日出一双飞在手，风流千载饮知名。墨烟兼惠分儿女，胶漆频忘是友生。岁岁有书还唱和，天涯咫尺枕中行。
汪子栗亭右湘吴子绮园属山僧师古画黄山册子寄予为六十寿诗以酬之
作者：屈大均
朝代：清

黄山黄海白云开，画取芙蓉六六来。三道天门三瀑布，一枝石笋一丹台。烟霞作寿凭仙笔，岳渎难生是逸才。知尔竹林相待久，会将舟向阮溪回。复见风流二阮来，思君数把画图开。炎方山水无黄海，太古衣裳有老莱。绿髓祗须餐石髓，丹台不用写云台。含毫更为添三笑，白首溪桥泥饮回。一松缭绕一芙蓉，松似藤萝不似松。偃盖倒生多至地，飞枝斜出亦成峰。云林掩映皆巢鹤，石笋参差是箨龙。多谢山僧能画得，苍髯巧作老人容。只见僧繇画作龙，何曾韦偃写成松。因生石上能千岁，要向云间化一峰。白岳迟分天子种，黄山早定老人宗。兔丝千尺牵魂梦，何日身披紫翠重。
汪子栗亭右湘吴子绮园属山僧师古画黄山册子寄予为六十寿诗以酬之·其一
作者：屈大均
朝代：清
体裁：七言律诗

黄山黄海白云开，画取芙蓉六六来。三道天门三瀑布，一枝石笋一丹台。烟霞作寿凭仙笔，岳渎难生是逸才。知尔竹林相待久，会将舟向阮溪回。
汪子栗亭右湘吴子绮园属山僧师古画黄山册子寄予为六十寿诗以酬之·其三
作者：屈大均
朝代：清
体裁：七言律诗

一松缭绕一芙蓉，松似藤萝不似松。偃盖倒生多至地，飞枝斜出亦成峰。云林掩映皆巢鹤，石笋参差是箨龙。多谢山僧能画得，苍髯巧作老人容。
汪子栗亭右湘吴子绮园属山僧师古画黄山册子寄予为六十寿诗以酬之·其二
作者：屈大均
朝代：清
体裁：七言律诗

复见风流二阮来，思君数把画图开。炎方山水无黄海，太古衣裳有老莱。绿髓祗须餐石髓，丹台不用写云台。含毫更为添三笑，白首溪桥泥饮回。
汪子栗亭右湘吴子绮园属山僧师古画黄山册子寄予为六十寿诗以酬之·其四
作者：屈大均
朝代：清
体裁：七言律诗

只见僧繇画作龙，何曾韦偃写成松。因生石上能千岁，要向云间化一峰。白岳迟分天子种，黄山早定老人宗。兔丝千尺牵魂梦，何日身披紫翠重。
汪学博携饮罗湖
作者：屈大均
朝代：清

亦有罗湖好，芙蕖散旅愁。花花栖海燕，叶叶下江鸥。往日多迁客，兹焉弄碧流。我来访遗迹，先上二苏楼。随君尊酒去，一一上湖桥。童子木兰枻，将军青玉箫。暮风生铁飓，春水上咸潮。并马严城入，月明还见招。中原从此尽，回首奈愁何。地控三洋海，人祠二伏波。凉应天北少，风是日南多。况有澄湖水，亭高出芰荷。
汪学博携饮罗湖·其一
作者：屈大均
朝代：清
体裁：五言律诗

亦有罗湖好，芙蕖散旅愁。花花栖海燕，叶叶下江鸥。往日多迁客，兹焉弄碧流。我来访遗迹，先上二苏楼。
汪学博携饮罗湖·其三
作者：屈大均
朝代：清
体裁：五言律诗

中原从此尽，回首奈愁何。地控三洋海，人祠二伏波。凉应天北少，风是日南多。况有澄湖水，亭高出芰荷。
汪学博携饮罗湖·其二
作者：屈大均
朝代：清
体裁：五言律诗

随君尊酒去，一一上湖桥。童子木兰枻，将军青玉箫。暮风生铁飓，春水上咸潮。并马严城入，月明还见招。
汪扶晨六十有赠
作者：屈大均
朝代：清

梦魂元处所，只是向潜溪。白发有吾友，黄山知更西。命将盘石似，身已偃松齐。六十诗逾好，峰峰笑旧题。老友稀江左，年龄尽与君。无才真大药，有道总浮云。得草麑相命，逢花鹤不分。未知潜口路，多少桂丛薰。殷勤来尺素，读罢置兰襟。雀亦开全尾，蕉休捲半心。故人真好我，旷世一知音。百岁期钟子，洋洋听玉琴。早年温丽笔，衰白益生春。玉满文鱼腹，珠多老蚌唇。墨分胶漆友，茶与水云人。养寿同园绮，商颜待作邻。
汪扶晨六十有赠·其一
作者：屈大均
朝代：清
体裁：五言律诗

梦魂元处所，只是向潜溪。白发有吾友，黄山知更西。命将盘石似，身已偃松齐。六十诗逾好，峰峰笑旧题。
汪扶晨六十有赠·其三
作者：屈大均
朝代：清
体裁：五言律诗

殷勤来尺素，读罢置兰襟。雀亦开全尾，蕉休捲半心。故人真好我，旷世一知音。百岁期钟子，洋洋听玉琴。
汪扶晨六十有赠·其二
作者：屈大均
朝代：清
体裁：五言律诗

老友稀江左，年龄尽与君。无才真大药，有道总浮云。得草麑相命，逢花鹤不分。未知潜口路，多少桂丛薰。
汪扶晨六十有赠·其四
作者：屈大均
朝代：清
体裁：五言律诗

早年温丽笔，衰白益生春。玉满文鱼腹，珠多老蚌唇。墨分胶漆友，茶与水云人。养寿同园绮，商颜待作邻。
汪扶晨得予所寄诗外赋诗志喜予感其知己之深亦赋二章答之
作者：屈大均
朝代：清

昔闻浣花老，最爱李青莲。今子才无敌，依然让谪仙。笔惊风雨落，杯讶瀑泉悬。狂客四明在，还教与酒钱。年年惠书札，吾子最情深。不有千金剑，安知一片心。关山难独往，魂梦易相寻。数把离忧写，泠泠一玉琴。
汪扶晨得予所寄诗外赋诗志喜予感其知己之深亦赋二章答之·其一
作者：屈大均
朝代：清
体裁：五言律诗

昔闻浣花老，最爱李青莲。今子才无敌，依然让谪仙。笔惊风雨落，杯讶瀑泉悬。狂客四明在，还教与酒钱。
汪扶晨得予所寄诗外赋诗志喜予感其知己之深亦赋二章答之·其二
作者：屈大均
朝代：清
体裁：五言律诗

年年惠书札，吾子最情深。不有千金剑，安知一片心。关山难独往，魂梦易相寻。数把离忧写，泠泠一玉琴。
汪栗亭复以紫霞茶见寄
作者：屈大均
朝代：清
体裁：五言律诗

为怜甘冽水，巢父不捐瓢。况有紫霞茗，来从黄岳遥。故人劳手制，嘉客把书招。共啜长松下，三年饥渴消。
汪虞部以咂嘛酒惠奠华姜赋谢
作者：屈大均
朝代：清
体裁：古风

华姜本秦人，平生爱芦酒。华山玉泉与醴泉，槐曲酿之尝在手。截竹为筒一尺长，华夫相对吸天浆。注以玉女洗盆水，糟中时有莲花香。自到岭南芦酒少，荔枝龙眼甜难尝。樽石先生知嗜好，惠我数罍手所造。秦娥一笑忘他乡，粤客三杯通大道。夫妇欢娱曾几时，一朝蕙草先秋萎。中圣中贤我不忍，含哀久与杜康辞。先生悯念黄泉下，芦酒今朝奠一斝。馨香更用返魂烧，清冷如将甘露洒。恍惚既醉朱颜酡，姗姗来迟可奈何。意气未能忘赋客，精灵应解报恩波。
汲灵山寺泉作
作者：屈大均
朝代：清

泉从云际落，半作玉帘飞。峡口穿花汲，瓶中带雪归。满城烹石乳，一笕到松扉。岁岁吾来此，临流一浣衣。自抱丈人瓮，凌朝汲素华。清泠含宿雨，挹注乱明霞。活爱炉中火，香宜庙后茶。载归涓滴好，分饷复云芽。
汲灵山寺泉作·其一
作者：屈大均
朝代：清
体裁：五言律诗

泉从云际落，半作玉帘飞。峡口穿花汲，瓶中带雪归。满城烹石乳，一笕到松扉。岁岁吾来此，临流一浣衣。
汲灵山寺泉作·其二
作者：屈大均
朝代：清
体裁：五言律诗

自抱丈人瓮，凌朝汲素华。清泠含宿雨，挹注乱明霞。活爱炉中火，香宜庙后茶。载归涓滴好，分饷复云芽。
沁园春·荔枝
作者：屈大均
朝代：清
体裁：词

夏至初丹，喜有蝉催，向遍桂洲。正丁香大小，争衔红翠，明珠的皪，半擘浮丘。膏滑难濡，绡轻尚汗，一一先教双掌留。妃唇啮，笑玉浆四注，甘入心流。擎来蚤已蠲愁。更挂绿离离堆满篝。爱肉芝成水，无劳草汁，露华可醉，不用花篘。留齿何曾，含消绝似，解渴须从焦核求。醉还好，自清明过后，餐到深秋。
沉香蟹子
作者：屈大均
朝代：清

蟹奴何太小，璅？腹中来。乃是沉香作，天然六脆开。持为儿女佩，市自海南回。赠我琼瑶似，芬芳此一枚。小小招潮物，雕成得水沉。为怜香胆细，持入绣囊深。化石宁无命，衔禾亦有心。红螺多腹汝，会向万州寻。活结琼南出，雕镂小似钱。月蛄为性命，石蟹让贞坚。膏以玄黄溢，香含兰桂鲜。系将纨扇上，容易美人怜。触手香成物，儋州匠最名。螯怜双剑小，筐爱五铢轻。紫润含霜薄，红肥映月明。閒中时把玩，水族一关情。介族珍惟汝，无嫌小异常。秋深犹未蜕，月满正多黄。血结疑非木，斑多识是香。番沉虽有此，不及海南良。忽似真螃蟹，能乘旦暮潮。为奴依海月，饷客比江瑶。精液长如湿，芬馨久不消。微微沾手汗，更见异香飘。角沉怜黑润，酝酿得纯阳。绣面从黎女，绒头易此香。馀閒频作物，久玩欲生光。蟹子虽微细，为珍不可忘。黎地香皆降，精惟一点凝。血将红玉渗，气欲紫云蒸。琢蟹千钱得，穿螯一缕胜。侍人偷系臂，囊用小文绫。何事如金重，精华一片含。三朝亲掌握，一物足沉酣。左氏多娇女，嵇家有小男。无能分与此，君为更居儋。
沉香蟹子·其一
作者：屈大均
朝代：清

蟹奴何太小，璅？腹中来。乃是沉香作，天然六脆开。持为儿女佩，市自海南回。赠我琼瑶似，芬芳此一枚。
沉香蟹子·其一
作者：屈大均
朝代：清
体裁：五言律诗

蟹奴何太小，璅�腹中来。乃是沉香作，天然六脆开。持为儿女佩，市自海南回。赠我琼瑶似，芬芳此一枚。
沉香蟹子·其七
作者：屈大均
朝代：清
体裁：五言律诗

角沉怜黑润，酝酿得纯阳。绣面从黎女，绒头易此香。馀閒频作物，久玩欲生光。蟹子虽微细，为珍不可忘。
沉香蟹子·其三
作者：屈大均
朝代：清
体裁：五言律诗

活结琼南出，雕镂小似钱。月蛄为性命，石蟹让贞坚。膏以玄黄溢，香含兰桂鲜。系将纨扇上，容易美人怜。
沉香蟹子·其九
作者：屈大均
朝代：清
体裁：五言律诗

何事如金重，精华一片含。三朝亲掌握，一物足沉酣。左氏多娇女，嵇家有小男。无能分与此，君为更居儋。
沉香蟹子·其二
作者：屈大均
朝代：清
体裁：五言律诗

小小招潮物，雕成得水沉。为怜香胆细，持入绣囊深。化石宁无命，衔禾亦有心。红螺多腹汝，会向万州寻。
沉香蟹子·其五
作者：屈大均
朝代：清
体裁：五言律诗

介族珍惟汝，无嫌小异常。秋深犹未蜕，月满正多黄。血结疑非木，斑多识是香。番沉虽有此，不及海南良。
沉香蟹子·其八
作者：屈大均
朝代：清
体裁：五言律诗

黎地香皆降，精惟一点凝。血将红玉渗，气欲紫云蒸。琢蟹千钱得，穿螯一缕胜。侍人偷系臂，囊用小文绫。
沉香蟹子·其六
作者：屈大均
朝代：清
体裁：五言律诗

忽似真螃蟹，能乘旦暮潮。为奴依海月，饷客比江瑶。精液长如湿，芬馨久不消。微微沾手汗，更见异香飘。
沉香蟹子·其四
作者：屈大均
朝代：清
体裁：五言律诗

触手香成物，儋州匠最名。螯怜双剑小，筐爱五铢轻。紫润含霜薄，红肥映月明。閒中时把玩，水族一关情。
沙亭作
作者：屈大均
朝代：清

读书慈母侧，千卷绕庭帏。山浅难逃世，林幽且掩扉。燕衔花蕊重，蝉饮露华微。萧散长无事，天留此布衣。六月收粳稻，人喧陇亩间。日光穿白雨，云气涨青山。薄酒嫌无力，馀花恨少颜。乱离如未已，皓首此柴关。复作蓬蒿客，萧然学坐忘。白花堆酒美，青果点茶香。故国频兴废，新书漫短长。弓刀从散失，无意向沙场。岂意才难用，英雄作蠹鱼。一家憎宝剑，十口食仙书。乱后知交尽，愁中啸咏疏。故人方转战，消息阻扶胥。幸不膏原野，归来一杖轻。著书宜晚力，为道及馀生。土布蕉丝滑，村醪荔液清。啸歌应自足，莫负紫芝荣。
沙亭作·其一
作者：屈大均
朝代：清
体裁：五言律诗

读书慈母侧，千卷绕庭帏。山浅难逃世，林幽且掩扉。燕衔花蕊重，蝉饮露华微。萧散长无事，天留此布衣。
沙亭作·其三
作者：屈大均
朝代：清
体裁：五言律诗

复作蓬蒿客，萧然学坐忘。白花堆酒美，青果点茶香。故国频兴废，新书漫短长。弓刀从散失，无意向沙场。
沙亭作·其二
作者：屈大均
朝代：清
体裁：五言律诗

六月收粳稻，人喧陇亩间。日光穿白雨，云气涨青山。薄酒嫌无力，馀花恨少颜。乱离如未已，皓首此柴关。
沙亭作·其五
作者：屈大均
朝代：清
体裁：五言律诗

幸不膏原野，归来一杖轻。著书宜晚力，为道及馀生。土布蕉丝滑，村醪荔液清。啸歌应自足，莫负紫芝荣。
沙亭作·其四
作者：屈大均
朝代：清
体裁：五言律诗

岂意才难用，英雄作蠹鱼。一家憎宝剑，十口食仙书。乱后知交尽，愁中啸咏疏。故人方转战，消息阻扶胥。
沙亭漫兴
作者：屈大均
朝代：清

先公留得宋时村，乔木家家影在门。一水曲从江口入，人言风景似湘沅。村南村北一溪分，咫尺桥梁隔暮云。鸡犬无声人寂寂，羲皇一枕至斜曛。丈人伛偻八旬馀，口授诸孙不用书。为爱榕阴风日好，移樽相与脍黄鱼。蕉向心中抽叶叶，凌朝露重苦低垂。深秋子熟香甜甚，持作酥醪不用炊。风寒落叶易成悲，叶叶秋来亦有思。萧瑟最愁蝉响外，一声先与梦魂知。
沙亭漫兴·其一
作者：屈大均
朝代：清
体裁：七言绝句

先公留得宋时村，乔木家家影在门。一水曲从江口入，人言风景似湘沅。
沙亭漫兴·其三
作者：屈大均
朝代：清
体裁：七言绝句

丈人伛偻八旬馀，口授诸孙不用书。为爱榕阴风日好，移樽相与脍黄鱼。
沙亭漫兴·其二
作者：屈大均
朝代：清
体裁：七言绝句

村南村北一溪分，咫尺桥梁隔暮云。鸡犬无声人寂寂，羲皇一枕至斜曛。
沙亭漫兴·其五
作者：屈大均
朝代：清
体裁：七言绝句

风寒落叶易成悲，叶叶秋来亦有思。萧瑟最愁蝉响外，一声先与梦魂知。
沙亭漫兴·其四
作者：屈大均
朝代：清
体裁：七言绝句

蕉向心中抽叶叶，凌朝露重苦低垂。深秋子熟香甜甚，持作酥醪不用炊。
沙口
作者：屈大均
朝代：清
体裁：五言律诗

江从沙口小，树渐老榕多。风向夕微冷，水含秋始波。黄花随处得，白鸟有时过。一艓浮沉去，无人知棹歌。
沙地
作者：屈大均
朝代：清
体裁：五言律诗

沙地多乔木，婆娑数亩阴。膏含潮汐润，气得水云深。处处木威树，家家人面林。山翁重花利，种植最关心。
沙河
作者：屈大均
朝代：清
体裁：七言绝句

沙河双绕巩华城，一道飞桥接帝京。往日君王上陵寝，红旗翠辇此中行。
沙河
作者：屈大均
朝代：清

湿馀诸水落，南北作沙河。夹岸离宫起，飞桥御辇过。巩华天险在，威漠羽林多。此日馀烟树，徘徊奈夕何。汉帝朝陵日，沙河驻翠銮。宸楼春水上，玉几白云端。重镇军都拥，长城下口盘。自天来叠嶂，龙虎万年安。展思宫殿在，创自肃皇年。列圣焄蒿色，诸陵松柏烟。黄花通御气，紫塞振长鞭。一路金汤固，真人自守边。三宫悬大漠，九塞扼居庸。羽卫何曾战，丸泥本可封。诸珰争揖盗，万国失从龙。辇路沙河曲，萋萋烟草浓。
沙河·其一
作者：屈大均
朝代：清
体裁：五言律诗

湿馀诸水落，南北作沙河。夹岸离宫起，飞桥御辇过。巩华天险在，威漠羽林多。此日馀烟树，徘徊奈夕何。
沙河·其三
作者：屈大均
朝代：清
体裁：五言律诗

展思宫殿在，创自肃皇年。列圣焄蒿色，诸陵松柏烟。黄花通御气，紫塞振长鞭。一路金汤固，真人自守边。
沙河·其二
作者：屈大均
朝代：清
体裁：五言律诗

汉帝朝陵日，沙河驻翠銮。宸楼春水上，玉几白云端。重镇军都拥，长城下口盘。自天来叠嶂，龙虎万年安。
沙河·其四
作者：屈大均
朝代：清
体裁：五言律诗

三宫悬大漠，九塞扼居庸。羽卫何曾战，丸泥本可封。诸珰争揖盗，万国失从龙。辇路沙河曲，萋萋烟草浓。
沙河怅望
作者：屈大均
朝代：清
体裁：七言律诗

百二关山起太行，巩华宫树晓苍苍。诸陵水落沙河阔，十口云连碣石长。士马当年悲雨雪，君臣此日怨参商。居庸欲度频回首，弓剑天边白露凉。
沙湾作
作者：屈大均
朝代：清
体裁：五言律诗

青镜休相照，愁人未有颜。年丰偏乏食，时至尚扃关。云白花迷路，霜黄叶满山。扁舟安所往，鱼蟹足西弯。
沙贝望罗浮
作者：屈大均
朝代：清
体裁：五言律诗

诸峰看渐近，最小是麻姑。雨过云衣乱，风吹镜影无。水分双岳势，云作万松图。忆向华台去，秋林一杖孤。
沟壑行
作者：屈大均
朝代：清
体裁：古风

岭南三月桐未华，柳才生发青鬖髿。緤布欲裁无棉絮，冷淘欲作无槐芽。雨多天乔皆烂死，一春花蘤失红紫。水潦不忧却忧旱，春雨未应逢甲子。农夫奔走争祈晴，吉贝豆苗伤已矣。已过清明十馀日，苦寒尚与龙荒似。餐眠谁问浣花翁，一日素书三四纸。抵死饥寒不忍言，甘心沟壑今如此。
沥湖舟泛
作者：屈大均
朝代：清
体裁：七言律诗

峰势盘回北斗同，沥湖应与绛河通。兰桡曲曲穿岩口，石乳泠泠滴镜中。雁影尚留炎海雪，莺声不待落梅风。芙蓉只解窥渔父，苍翠沾衣影似空。
沧州见雁
作者：屈大均
朝代：清
体裁：五言律诗

秋风吹渤海，万里朔云乾。孤雁将何适，南天亦早寒。帛书衔未至，香稻啄空残。无处寻俦侣，芦中且自安。
河传
作者：屈大均
朝代：清
体裁：词

杜宇。何处。声声凄楚。溅血成痕，猩红染雨。开落朵朵氤氲。无穷古帝魂。君臣忽隔蚕丛路。因情误。故国茫茫失路。恨年年寒食，与野死重华。总无家。
河传
作者：屈大均
朝代：清
体裁：词

芳草。芳草。萋萋官道。恨尔如烟。一春相逐夕阳边。扬鞭。趁晴天。天愁却比人愁重。雨如梦。暗把韶光送。东风休作花落媒。吹来。含啼向酒杯。
河头舟中
作者：屈大均
朝代：清
体裁：五言律诗

一夜寒山雨，泉声处处飞。牵舟上霞壁，买酒惊松扉。石乱滩无路，苔多地有衣。殷勤林上鸟，唤客不如归。
河套
作者：屈大均
朝代：清

三面黄河阻，千群铁骑飞。受降城已没，白马将无归。风乱哀笳曲，霜生利剑威。赫连台上望，杀气接金微。长城那足恃，绝壁彼能攀。卫卒虚分戍，边人苦卖关。贺兰天失险，花马地成閒。一片延绥草，谁寻白骨还。草迷元昊国，山绕卫青城。海子黄云散，盐池皎月生。防秋稀宿将，媒卤尽游兵。坐使三秦困，边功竟不成。一片长城暮，边声不可闻。羌儿秋月下，笳吹动成群。榆柳迷青海，牛羊下黑云。今年高太白，努力汉将军。属国无三卫，中华有一墙。阉人分锁钥，债帅作金汤。地产边才少，天行劫运长。六骡殊未遁，出没在沙场。
河套·其一
作者：屈大均
朝代：清
体裁：五言律诗

三面黄河阻，千群铁骑飞。受降城已没，白马将无归。风乱哀笳曲，霜生利剑威。赫连台上望，杀气接金微。
河套·其三
作者：屈大均
朝代：清
体裁：五言律诗

草迷元昊国，山绕卫青城。海子黄云散，盐池皎月生。防秋稀宿将，媒卤尽游兵。坐使三秦困，边功竟不成。
河套·其二
作者：屈大均
朝代：清
体裁：五言律诗

长城那足恃，绝壁彼能攀。卫卒虚分戍，边人苦卖关。贺兰天失险，花马地成閒。一片延绥草，谁寻白骨还。
河套·其五
作者：屈大均
朝代：清
体裁：五言律诗

属国无三卫，中华有一墙。阉人分锁钥，债帅作金汤。地产边才少，天行劫运长。六骡殊未遁，出没在沙场。
河套·其四
作者：屈大均
朝代：清
体裁：五言律诗

一片长城暮，边声不可闻。羌儿秋月下，笳吹动成群。榆柳迷青海，牛羊下黑云。今年高太白，努力汉将军。
河干怅望
作者：屈大均
朝代：清
体裁：七言绝句

渭川东泻黄河月，雷首西横太华云。咫尺蒲关愁不度，明星玉女惜离群。
河渎神
作者：屈大均
朝代：清

祠口对浮罗。攀枝红映红波。女蛮春赛祝融多。数声铜鼓相和。潮去潮来兰桨便。龙气时时惊见。蚬？鱼篮朝散。斗歌风外难断。
河渎神
作者：屈大均
朝代：清
体裁：词

祠口对浮罗。攀枝红映红波。女蛮春赛祝融多。数声铜鼓相和。潮去潮来兰桨便。龙气时时惊见。蚬�鱼篮朝散。斗歌风外难断。
河渎神
作者：屈大均
朝代：清

祠口对浮罗。攀枝红映红波。女蛮春赛祝融多。数声铜鼓相和。潮去潮来兰桨便。龙气时时惊见。蚬𥭋鱼篮朝散。斗歌风外难断。
河滨神
作者：屈大均
朝代：清
体裁：词

榕树与油葵。掩映天妃庙西。一江新水带春泥。数行鸂鶒飞低。妇女枫香烧早暮。魂断茫茫江路。生怕去年风飓。破蓬休起渔浦。
河豚
作者：屈大均
朝代：清
体裁：七言律诗

河豚味美让茭塘，肝嫩何如肉有香。放艇秋垂兄弟钓，行厨日治水云觞。繇来海错称山越，每当园蔬是水乡。市口腥风吹未已，一篮争买及新霜。
河阴戏赠老将
作者：屈大均
朝代：清
体裁：七言绝句

高柳城边折柳多，送君千里渡榆河。美人骏马平生物，欲赠其如白发何。
河鲀
作者：屈大均
朝代：清
体裁：古风

今岁雨水伤，河鲀人不取。食之死者多，价贱如泥土。所因胡蔓子，乘潦落江渚。河鲀食而肥，其毒益在乳。乳甘且膏腴，滋味入肺腑。一脔能醉人，迷乱以无主。仓皇饮粪清，妻孥泪如雨。茭塘黄河鲀，产妇云有补。相戒勿鲜食，去肠用为脯。醋蒸胜雏鸡，姜桂十之五。风俗苦嗜之，臭腥遍闾户。亡命诸渔人，不用张网罟。河鲀触生钓，一钩辄无数。腹大似水泡，其性最暴怒。恶者更板牙，斑斑鳞且羽。河伯遣杀人，非惟作鱼虎。口腹人所贱，况乃饱腐鼠。养小以失大，君子宜审处。区区此鯸䱌，安足借刀俎。
泉至
作者：屈大均
朝代：清
体裁：五言律诗

童子担泉至，含冰尽冽寒。味难过蟹眼，香易发龙团。多饮能如醉，沉忧也自宽。雨前春岕好，谁更寄林端。
泊舟石钟山下作
作者：屈大均
朝代：清

湖水青青江水黄，人言此水号鸳鸯。钟声忽起波间石，清越偏宜秋夜长。大战彭湖斩敌旂，红船难逐白船飞。石钟山上留天步，终古风涛听指挥。虎斗龙争一代雄，天威犹在怒涛中。江南千里连湖北，万古芦花起大风。
泊舟石钟山下作·其一
作者：屈大均
朝代：清
体裁：七言绝句

湖水青青江水黄，人言此水号鸳鸯。钟声忽起波间石，清越偏宜秋夜长。
泊舟石钟山下作·其三
作者：屈大均
朝代：清
体裁：七言绝句

虎斗龙争一代雄，天威犹在怒涛中。江南千里连湖北，万古芦花起大风。
泊舟石钟山下作·其二
作者：屈大均
朝代：清
体裁：七言绝句

大战彭湖斩敌旂，红船难逐白船飞。石钟山上留天步，终古风涛听指挥。
泖口跨塘桥吊黄门陈卧子先生
作者：屈大均
朝代：清
体裁：七言律诗

舟出吴淞烟水遥，黄门怀石此塘桥。三闾日月光相映，一剑乾坤恨未消。泖口莼鲈淹过客，云间风雅忆先朝。惭予后死空词赋，惯向江南放大招。
波罗晓望
作者：屈大均
朝代：清
体裁：七言律诗

牂牁春水蜀中来，东注扶胥浴日台。江口月明龙户合，海天云散虎门开。金银宫阙随潮汐，锦绣山河寄草莱。氛祲冥冥殊末息，南征深仗伏波才。
波罗江上作
作者：屈大均
朝代：清
体裁：五言律诗

南海阳明谷，扶胥浩淼流。龙衔红日上，蜃作白云浮。十里莺花满，三春士女游。祝融兼水帝，祠庙在章丘。
泰山咏遇和许生
作者：屈大均
朝代：清
体裁：五言律诗

百尺秦松上，飘飖一羽衣。云擎芝盖出，凤带玉箫飞。垂手弄银汉，携予登翠微。多惭许斧子，得遇右英妃。
泰岳
作者：屈大均
朝代：清

玄黄相喷薄，气结金银峰。青帝行春令，中天作岱宗。鲜霞乱沧海，初日上芙蓉。御道盘三观，虚坛倚五松。无人探玉牒，独自听霜钟。树接蓬瀛近，云遮齐鲁重。明堂留汉迹，梁父失秦封。瀑布横天白，桃花带露浓。仙人飞不下，玉女笑相从。缥缈星河外，迎予一白龙。濛濛岩洞里，元气有周秦。万物生青帝，群峰拱丈人。天鸡呼日早，仙阁出云新。濯发攀河汉，冥心见鬼神。琴声流众壑，剑彩绕孤身。长子惟南面，天孙有大春。命长凝木火，精已作星辰。雷以三阳壮，龙于正月屯。望中愁系练，行处想扶轮。忍使乾坤失，苍茫泪满巾。
泰岳·其一
作者：屈大均
朝代：清
体裁：五言排律

玄黄相喷薄，气结金银峰。青帝行春令，中天作岱宗。鲜霞乱沧海，初日上芙蓉。御道盘三观，虚坛倚五松。无人探玉牒，独自听霜钟。树接蓬瀛近，云遮齐鲁重。明堂留汉迹，梁父失秦封。瀑布横天白，桃花带露浓。仙人飞不下，玉女笑相从。缥缈星河外，迎予一白龙。
泰岳·其二
作者：屈大均
朝代：清
体裁：五言排律

濛濛岩洞里，元气有周秦。万物生青帝，群峰拱丈人。天鸡呼日早，仙阁出云新。濯发攀河汉，冥心见鬼神。琴声流众壑，剑彩绕孤身。长子惟南面，天孙有大春。命长凝木火，精已作星辰。雷以三阳壮，龙于正月屯。望中愁系练，行处想扶轮。忍使乾坤失，苍茫泪满巾。
泰州作
作者：屈大均
朝代：清

城里春流曲曲迷，舟穿万柳出长堤。谁家叠石为丘壑，自道人家似若溪。累土为山武穆功，湖波四面绕祠宫。伤心一代冬青树，叶叶枝枝是大忠。
泰州作·其一
作者：屈大均
朝代：清
体裁：七言绝句

城里春流曲曲迷，舟穿万柳出长堤。谁家叠石为丘壑，自道人家似若溪。
泰州作·其二
作者：屈大均
朝代：清
体裁：七言绝句

累土为山武穆功，湖波四面绕祠宫。伤心一代冬青树，叶叶枝枝是大忠。
泷中
作者：屈大均
朝代：清

舟子穿腰欲上天，下泷船笑上泷船。上泷争似下泷险，一片风帆乱石边。日日行舟穿乳窦，时时濯足弄萝川。青山两岸花相接，花里泉声应暮蝉。舟随瀑水天边落，白浪如山倒翠微。巨石有时亦却立，白鸥欲下复惊飞。百丈牵舟上瀑布，芙蓉乱落如烟雾。中流忽有石梁横，咫尺梅泷不可渡。上泷舟与雷霆斗，下泷帆共水帘飞。诸泷最是寒泷好，花底三秋雪湿衣。白头浪里山无数，两壁萝化飞满船。船与两崖为勍敌，下泷人助上泷牵。一泷烟雨一泷晴，泷口鸳鸯夹岸迎。风送猿声满城郭，行人忽起故园情。舟从潭底出天来，声似雷霆山欲摧。百道惊泉翠一石，波涛喷击几时开。峰峰白练挂天低，溱水萦回入武溪。日落渔舟不出峡，花中爱听鹧鸪啼。万叠奇峰接楚西，朝猿啼罢暮猿啼。三声已下征夫泪，玉笛何须奏武溪。一泷未过一泷来，细雨能添万壑雷。一日一泷行恐尽，篙人不用苦相催。
泷中·其一
作者：屈大均
朝代：清
体裁：七言绝句

舟子穿腰欲上天，下泷船笑上泷船。上泷争似下泷险，一片风帆乱石边。
泷中·其七
作者：屈大均
朝代：清
体裁：七言绝句

一泷烟雨一泷晴，泷口鸳鸯夹岸迎。风送猿声满城郭，行人忽起故园情。
泷中·其三
作者：屈大均
朝代：清
体裁：七言绝句

舟随瀑水天边落，白浪如山倒翠微。巨石有时亦却立，白鸥欲下复惊飞。
泷中·其九
作者：屈大均
朝代：清
体裁：七言绝句

峰峰白练挂天低，溱水萦回入武溪。日落渔舟不出峡，花中爱听鹧鸪啼。
泷中·其二
作者：屈大均
朝代：清
体裁：七言绝句

日日行舟穿乳窦，时时濯足弄萝川。青山两岸花相接，花里泉声应暮蝉。
泷中·其五
作者：屈大均
朝代：清
体裁：七言绝句

上泷舟与雷霆斗，下泷帆共水帘飞。诸泷最是寒泷好，花底三秋雪湿衣。
泷中·其八
作者：屈大均
朝代：清
体裁：七言绝句

舟从潭底出天来，声似雷霆山欲摧。百道惊泉翠一石，波涛喷击几时开。
泷中·其六
作者：屈大均
朝代：清
体裁：七言绝句

白头浪里山无数，两壁萝化飞满船。船与两崖为勍敌，下泷人助上泷牵。
泷中·其十
作者：屈大均
朝代：清
体裁：七言绝句

万叠奇峰接楚西，朝猿啼罢暮猿啼。三声已下征夫泪，玉笛何须奏武溪。
泷中·其十一
作者：屈大均
朝代：清
体裁：七言绝句

一泷未过一泷来，细雨能添万壑雷。一日一泷行恐尽，篙人不用苦相催。
泷中·其四
作者：屈大均
朝代：清
体裁：七言绝句

百丈牵舟上瀑布，芙蓉乱落如烟雾。中流忽有石梁横，咫尺梅泷不可渡。
泾阳访王大春
作者：屈大均
朝代：清
体裁：五言律诗

之子复何事，泾阳方灌园。三峰开瓠口，二水出寒门。薇蕨先公节，桑麻郑子村。相过秋色好，清绝似仙源。
洗象行
作者：屈大均
朝代：清
体裁：古风

玉河六月河水长，朝廷旧典赐洗象。昆明不见旧楼船，太液何来新甲仗。倾都观者皆欢娱，宣武门外铺氍毹。公子踏花红叱拨，佳人障日锦屠苏。须臾前导执金吾，二十四象天街趋。龙旂送出千门柳，羽骑迎过万岁湖。花牙润洁体雄诡，横行郁若丘山徙。自是瑶光星降精，惟有神龙力可比。夜郎蛮奴驯习者，手握银钩左右下。骑入洪波走巨鱼，突出平沙惊万马。水花澒洞溅浮云，两边金鼓鸣虎贲。似逢光武昆阳战，如破吴王水犀军。万人喧呼动城阙，一片红尘污冰雪。争道骅骝拥御桥，两行灯火侵宫月。白头中使偶相逢，三朝腰玉赐穿宫。谓余此象养天厩，当年俸与将军同。晓披璎珞朝皇极，秋驾銮舆出喜峰。去岁云南师败绩，象兮曾与沮渠敌。周王八骏去何之，夏后两龙归未得。可怜巀嵲虎豹姿，虽饱膏粱泪沾臆。
洞仙歌·为惠阳别驾俞君题《挥翰图》，图有没人十三
作者：屈大均
朝代：清
体裁：词

蓬莱一股，与鹅城仙吏。玉女纷从女生戏。展花绫、两两催为香奁，添一个，便是鸳鸯十四。洞天图画里。不向丹青，争识麻姑更妖丽。为著鹅黄，幺凤憎他，毛全绿、掩君罗袂。任夜夜、筝调十三弦，怎得似清琴，静含秋水。
洞仙歌·浮丘石上作
作者：屈大均
朝代：清
体裁：词

朱明牖户，是罗浮西麓。地道潜通到句曲。羽人家石上，掩映楼台，花木里、往来浮丘伯叔。稚川曾此住，丹井珊瑚，流出泉声似哀玉。社事待重开，士女西园，金钱掷、大家丝竹。笑白发、毵毵上头来，却不少诗仙，暮年轻福。
洞仙歌·赠潘季子花烛
作者：屈大均
朝代：清
体裁：词

开年几日，喜蛮花香杂。未尽春寒尚重祫。正佳期、十五明月团圆，初一度，蟾兔阴阳开合。王郎题赋罢，盼睐双星，冉冉仙人下云阁。自有板桥长，灵鹊殷勤，休环绕、绛河三匝。问七夕、何如上元时，有处处、张灯火花烟蜡。
洞仙歌·长寿禅室瓶花
作者：屈大均
朝代：清
体裁：词

丹葩素蕊，与心华争放。天女持来笑相向。胆瓶中、朵朵春色撩人，深护取，莫遣风吹半飏。峤南无月令，元夕芳菲，已逐流莺乱枝上。集中插偏多，萱共夭桃，蔷薇畔、海棠三两。但注水、空生不须根，任好在房栊，露华滋养。
洞庭录别
作者：屈大均
朝代：清

紫塞归来白发长，美人争拂镜中霜。鸳鸯湖畔开樽酒，一曲明妃尽断肠。万里罗浮今又归，天生越鸟自南飞。平生欈李多知己，争送扁舟向夕晖。枫泾水接泖湖长，白荡鲈鱼入馔香。为忆故人林屋洞，移舟西去及春阳。诸君亦渡太湖来，烟雨离亭更折梅。七十二峰空翠里，一峰花落一峰开。花多不见数峰青，如雪纷纷扑洞庭。一片离忧似烟雨，东风吹暗采香泾。他日寻仙去莫迟，金庭玉柱更相期。花边四皓诸孙子，共向烟波理钓丝。毛公坛畔一泉开，流入寒松万壑哀。拂石为君题姓字，风流长记七人来。
洞庭录别·其一
作者：屈大均
朝代：清
体裁：七言绝句

紫塞归来白发长，美人争拂镜中霜。鸳鸯湖畔开樽酒，一曲明妃尽断肠。
洞庭录别·其七
作者：屈大均
朝代：清
体裁：七言绝句

毛公坛畔一泉开，流入寒松万壑哀。拂石为君题姓字，风流长记七人来。
洞庭录别·其三
作者：屈大均
朝代：清
体裁：七言绝句

枫泾水接泖湖长，白荡鲈鱼入馔香。为忆故人林屋洞，移舟西去及春阳。
洞庭录别·其二
作者：屈大均
朝代：清
体裁：七言绝句

万里罗浮今又归，天生越鸟自南飞。平生欈李多知己，争送扁舟向夕晖。
洞庭录别·其五
作者：屈大均
朝代：清
体裁：七言绝句

花多不见数峰青，如雪纷纷扑洞庭。一片离忧似烟雨，东风吹暗采香泾。
洞庭录别·其六
作者：屈大均
朝代：清
体裁：七言绝句

他日寻仙去莫迟，金庭玉柱更相期。花边四皓诸孙子，共向烟波理钓丝。
洞庭录别·其四
作者：屈大均
朝代：清
体裁：七言绝句

诸君亦渡太湖来，烟雨离亭更折梅。七十二峰空翠里，一峰花落一峰开。
洞庭曲
作者：屈大均
朝代：清
体裁：五言律诗

洞庭秋叶落，不忍吊湘君。锦瑟沉寒月，鸾旌隐暮云。风萝山鬼带，石竹女巫裙。欲就重华问，涔阳又夕曛。
洪儿
作者：屈大均
朝代：清

生身从少母，尺口苦饥寒。小字青箱好，新衣白越单。描书斑管细，靧面碧桃残。未饮聪明水，童蒙且自安。异日胜耕作，山民是小庞。练裙寒好著，花笔大须扛。天地馀南亩，羲皇在北窗。无心频命子，酌酒且鸡缸。
洪儿·其一
作者：屈大均
朝代：清
体裁：五言律诗

生身从少母，尺口苦饥寒。小字青箱好，新衣白越单。描书斑管细，靧面碧桃残。未饮聪明水，童蒙且自安。
洪儿·其二
作者：屈大均
朝代：清
体裁：五言律诗

异日胜耕作，山民是小庞。练裙寒好著，花笔大须扛。天地馀南亩，羲皇在北窗。无心频命子，酌酒且鸡缸。
洪州喜遇京口宋君
作者：屈大均
朝代：清
体裁：七言律诗

滕王阁下系扁舟，尊酒相逢慰远游。京口英雄能六博，君卿意气动诸侯。烟生南浦渔帆隐，雨过东湖雁影秋。一代只今高士少，故知磨镜自风流。
流曲访张孝廉文谷
作者：屈大均
朝代：清
体裁：五言律诗

一代遗民在，平生海岳求。同心漆沮客，招手荆山楼。黄帝鼎边月，武皇祠畔秋。秦人怀白露，应问此河洲。
流溪
作者：屈大均
朝代：清
体裁：五言绝句

泉飘百丈带，曲折下流溪。车水村村急，春苗莳未齐。
浈阳舟中
作者：屈大均
朝代：清
体裁：五言律诗

离乡曾几日，不断梦庭闱。自是慈恩重，非关道力微。空江过宿雨，细草媚朝晖。未忍寻山水，秋深定卜归。
浙河夜发
作者：屈大均
朝代：清

落月依荒戍，流烟暗里河。纷纷舵楼女，未曙唱吴歌。粤客龙须席，吴娘鸭嘴船。一声兰桨发，惊起月中眠。
浙河夜发·其一
作者：屈大均
朝代：清
体裁：五言绝句

落月依荒戍，流烟暗里河。纷纷舵楼女，未曙唱吴歌。
浙河夜发·其二
作者：屈大均
朝代：清
体裁：五言绝句

粤客龙须席，吴娘鸭嘴船。一声兰桨发，惊起月中眠。
浣溪沙
作者：屈大均
朝代：清
体裁：词

一片花含一片愁。愁随江水不东流。飞飞长傍景阳楼。六代只馀芳草在，三园空有乳莺留。白门容易白人头。
浣溪沙
作者：屈大均
朝代：清

一片花含一片愁，愁随江水不东流。飞飞长傍景阳楼。六代只余芳草在，三园空有乳莺留。白门容易白人头。
浣溪沙
作者：屈大均
朝代：清
体裁：词

不折莲茎不见丝。丝长难系一相思。飞过烟树少人知。心似芭蕉抽未已，雨声偏滴半开时。郎边可有一枝枝。
浣溪沙
作者：屈大均
朝代：清
体裁：词

欲使绯桃嫁碧桃。瓶中交插两枝高。朝朝对取酌香醪。白发不须求大药，红颜自可解离骚。并州那有剪愁刀。
浣溪沙·杜鹃
作者：屈大均
朝代：清
体裁：词

血洒春山尽作花。花残人影未还家。声声只是为天涯。有恨朱楼当凤阙，无穷青冢在龙沙。催归不得恨琵琶。
浣溪沙·桃溪
作者：屈大均
朝代：清
体裁：词

榕叶阴阴又木棉。芭蕉黄映一溪烟。人家半在峡门边。虾菜未残三月市，鱼花争上九春船。愁同百丈尽情牵。
浣溪沙杜鹃
作者：屈大均
朝代：清

血洒青山尽作花，花残人影未还家。声声只是为天涯。有恨朱楼当凤阙，无穷青冢在龙沙。催还不得恨琵琶。
浣纱女庙
作者：屈大均
朝代：清
体裁：五言绝句

得此壶浆女，千秋两浣纱。真州祠下树，香接苧萝花。
浣花
作者：屈大均
朝代：清
体裁：古风

浣花成老大，人道是花翁。白鹭浮沉者，年年浦溆同。犹令玉琴在，不使石床空。酌酒无朝夕，春颜任意红。
浪淘沙·春草
作者：屈大均
朝代：清
体裁：词

嫩绿似罗裙。寸寸销魂。春心抽尽为王孙。不分东风吹渐老，色映黄昏。蝴蝶不留痕。飞过烟村。红藏几点落花魂。雨过苔边人不见，湿欲生云。
浪淘沙曼
作者：屈大均
朝代：清
体裁：词

塞门近、西风乍卷，片片沙起。吹作龙鳞万里，河吞倒入地底。欲饮马、榆溪无滴水。更无定、冻解全未。向公子扶藓墓傍坐，天寒苦难已。遥指。溃城半壁凝紫。与寸寸长蛇常山势，断续无手尾。嗟地脉徒伤，亭障难恃。筑愁好止。教汉家、频得乌孙佳婿。枯蜕茫茫连天白。霜华湿、战声易死。浊尘外、牛羊来互市。恨飞将、腐肉成冰，魄未冷，天鹅掠去弓和矢。
浮丘
作者：屈大均
朝代：清
体裁：五言律诗

闻与罗浮岳，朱明一洞通。石床流水上，丹灶落花中。时有大蝴蝶，来从四百峰。惭予学仙久，羽化未凌空。
浮丘修禊作
作者：屈大均
朝代：清
体裁：古风

朱明门户是浮丘，浮丘丈人昔此游。采药相携浮丘叔，时从洞里入罗浮。挹袖堂前花几处，春光一望消愁绪。云霞十里蜃楼台，锦绣三城龙子女。今晨上巳是佳晨，与客倾壶坐草茵。偏霸不须为武帝，清狂且复作仙人。
浮丘谣
作者：屈大均
朝代：清
体裁：古风

浮丘叔，浮丘丈人同一目。撤豆成金人不知，肩上珊瑚担一束。
浮图峪
作者：屈大均
朝代：清
体裁：五言律诗

石路飞狐入，天梯束马过。峰头千仞堞，峪口两重河。榆柳新秋少，牛羊落日多。往时高杀气，诸将此横戈。
浮家往金陵作
作者：屈大均
朝代：清

半船妻子半船书，烟水苍茫恣所如。此去金陵四千里，不知何处有田庐。浮家已至蠡湖滨，思向匡庐住一春。瀑水远从双剑落，垂垂天外欲牵人。
浮家往金陵作·其一
作者：屈大均
朝代：清
体裁：七言绝句

半船妻子半船书，烟水苍茫恣所如。此去金陵四千里，不知何处有田庐。
浮家往金陵作·其二
作者：屈大均
朝代：清
体裁：七言绝句

浮家已至蠡湖滨，思向匡庐住一春。瀑水远从双剑落，垂垂天外欲牵人。
浮江作
作者：屈大均
朝代：清
体裁：七言绝句

浮玉天门上下标，长江至此一回潮。青山尽向金陵出，虎踞龙蟠为本朝。
浮湘
作者：屈大均
朝代：清

五年游五岳，三度下三湘。今夕衡阳宿，依然风露凉。钟愁回雁落，歌爱采菱长。木叶萧萧下，如何客异乡。湘水清且浅，粼粼白石分。青浮南岳影，红摺暮天纹。九面芙蓉绕，中流兰杜薰。溪边渔父好，竟夕棹歌闻。不断湘江岸，青青兰竹丛。泪痕光晓露，哀响乱秋风。岳与千帆转，天归一镜空。明朝洞庭上，萧瑟对丹枫。水凉朝有气，日出渐成烟。林寂鸟多语，山深人亦田。岳痕青出岸，波影绿摇天。清绝湖南地，浮湘自可怜。帆投渔火宿，浦口暮烟迷。催客虫声乱，依人鸟影齐。林穿黄月细，花压碧天低。疏磬知何处，茅茨隔一溪。岳云青不断，湘水与之长。湘至湘阴尽，沿洄殊未央。鹧鸪催客起，斑竹拂船凉。山髻时明灭，林烟一带苍。两日随兰桨，青青紫盖峰。五峰江倒映，水底尽芙蓉。苍翠楚天好，微茫湖口重。洲边采香草，湘女暮相从。水口皆湘浦，花阴有岳门。帆低红树罥，舟小白波吞。戍鼓传双峡，渔灯绕一村。溪清多漏石，月照更潺湲。青恐峰峦尽，红愁木叶多。鱼梁争截水，浣女乱穿荷。雨气含黄日，霞光激素波。虚无瑶瑟响，怅望是湘娥。江至长沙阔，湖将岳麓浮。茫茫迷五渚，隐隐见双洲。才子伤卑湿，骚人怨早秋。熊湘高阁在，欲上写离忧。戍亭纤月上，吹角断行舟。葭菼风多夕，潇湘水易秋。天开洞庭口，波捲岳阳楼。帝子此离别，微茫一片愁。高高天岳出，雨后白云多。望与衡山似，愁如秋色何。人家连碧树，禹迹在寒萝。忆访莓苔字，年时鼓棹过。水清鱼不少，一路有罾塘。山映涟漪绿，日含烟雨黄。人为今屈子，地是古中湘。兰芷亦青草，如何独有芳。石浅水流难，舟人苦叫滩。水萤当昼乱，山鸟及秋寒。故国烽烟隔，他乡岁月残。闺中寄霜叶，点点泪痕丹。三闾憔悴日，自作大招辞。万古哀时命，遗声在本支。美人殊未作，宗国已频移。谁忍为渔父，烟波任所之。
浮湘·其一
作者：屈大均
朝代：清
体裁：五言律诗

五年游五岳，三度下三湘。今夕衡阳宿，依然风露凉。钟愁回雁落，歌爱采菱长。木叶萧萧下，如何客异乡。
浮湘·其七
作者：屈大均
朝代：清
体裁：五言律诗

两日随兰桨，青青紫盖峰。五峰江倒映，水底尽芙蓉。苍翠楚天好，微茫湖口重。洲边采香草，湘女暮相从。
浮湘·其三
作者：屈大均
朝代：清
体裁：五言律诗

不断湘江岸，青青兰竹丛。泪痕光晓露，哀响乱秋风。岳与千帆转，天归一镜空。明朝洞庭上，萧瑟对丹枫。
浮湘·其九
作者：屈大均
朝代：清
体裁：五言律诗

青恐峰峦尽，红愁木叶多。鱼梁争截水，浣女乱穿荷。雨气含黄日，霞光激素波。虚无瑶瑟响，怅望是湘娥。
浮湘·其二
作者：屈大均
朝代：清
体裁：五言律诗

湘水清且浅，粼粼白石分。青浮南岳影，红摺暮天纹。九面芙蓉绕，中流兰杜薰。溪边渔父好，竟夕棹歌闻。
浮湘·其五
作者：屈大均
朝代：清
体裁：五言律诗

帆投渔火宿，浦口暮烟迷。催客虫声乱，依人鸟影齐。林穿黄月细，花压碧天低。疏磬知何处，茅茨隔一溪。
浮湘·其八
作者：屈大均
朝代：清
体裁：五言律诗

水口皆湘浦，花阴有岳门。帆低红树罥，舟小白波吞。戍鼓传双峡，渔灯绕一村。溪清多漏石，月照更潺湲。
浮湘·其六
作者：屈大均
朝代：清
体裁：五言律诗

岳云青不断，湘水与之长。湘至湘阴尽，沿洄殊未央。鹧鸪催客起，斑竹拂船凉。山髻时明灭，林烟一带苍。
浮湘·其十
作者：屈大均
朝代：清
体裁：五言律诗

江至长沙阔，湖将岳麓浮。茫茫迷五渚，隐隐见双洲。才子伤卑湿，骚人怨早秋。熊湘高阁在，欲上写离忧。
浮湘·其十一
作者：屈大均
朝代：清
体裁：五言律诗

戍亭纤月上，吹角断行舟。葭菼风多夕，潇湘水易秋。天开洞庭口，波捲岳阳楼。帝子此离别，微茫一片愁。
浮湘·其十三
作者：屈大均
朝代：清
体裁：五言律诗

水清鱼不少，一路有罾塘。山映涟漪绿，日含烟雨黄。人为今屈子，地是古中湘。兰芷亦青草，如何独有芳。
浮湘·其十二
作者：屈大均
朝代：清
体裁：五言律诗

高高天岳出，雨后白云多。望与衡山似，愁如秋色何。人家连碧树，禹迹在寒萝。忆访莓苔字，年时鼓棹过。
浮湘·其十五
作者：屈大均
朝代：清
体裁：五言律诗

三闾憔悴日，自作大招辞。万古哀时命，遗声在本支。美人殊未作，宗国已频移。谁忍为渔父，烟波任所之。
浮湘·其十四
作者：屈大均
朝代：清
体裁：五言律诗

石浅水流难，舟人苦叫滩。水萤当昼乱，山鸟及秋寒。故国烽烟隔，他乡岁月残。闺中寄霜叶，点点泪痕丹。
浮湘·其四
作者：屈大均
朝代：清
体裁：五言律诗

水凉朝有气，日出渐成烟。林寂鸟多语，山深人亦田。岳痕青出岸，波影绿摇天。清绝湖南地，浮湘自可怜。
浮湘作
作者：屈大均
朝代：清

洞庭何处但空天，湘口人家没水烟。山色淡分秋雨外，涛声寒落晓风前。兰堂未得三闾返，瑶瑟难从二女传。终古云愁兼海思，枝枝斑竹似㛹娟。潇湘为客一秋悲，不唱离骚唱竹枝。香雨忽来神女馆，幽兰多长水仙祠。荒淫未敢兼风雅，哀怨惟图写别离。终古君山青翠好，销魂应有美人知。
浮湘作·其一
作者：屈大均
朝代：清
体裁：七言律诗

洞庭何处但空天，湘口人家没水烟。山色淡分秋雨外，涛声寒落晓风前。兰堂未得三闾返，瑶瑟难从二女传。终古云愁兼海思，枝枝斑竹似㛹娟。
浮湘作·其二
作者：屈大均
朝代：清
体裁：七言律诗

潇湘为客一秋悲，不唱离骚唱竹枝。香雨忽来神女馆，幽兰多长水仙祠。荒淫未敢兼风雅，哀怨惟图写别离。终古君山青翠好，销魂应有美人知。
浮琼海
作者：屈大均
朝代：清

风帆朝自石塘开，白浪如山万里来。白是海天青是水，茫茫不辨有琼雷。一气空濛作海天，风吹飞水白如烟。三潮三汐东西至，捲去长沙不见边。岛屿沉浮一点青，鸡声彷佛在空冥。断虹一片天边起，乱落风帆向翠屏。
浮琼海·其一
作者：屈大均
朝代：清
体裁：七言绝句

风帆朝自石塘开，白浪如山万里来。白是海天青是水，茫茫不辨有琼雷。
浮琼海·其三
作者：屈大均
朝代：清
体裁：七言绝句

岛屿沉浮一点青，鸡声彷佛在空冥。断虹一片天边起，乱落风帆向翠屏。
浮琼海·其二
作者：屈大均
朝代：清
体裁：七言绝句

一气空濛作海天，风吹飞水白如烟。三潮三汐东西至，捲去长沙不见边。
浮田
作者：屈大均
朝代：清
体裁：七言绝句

上有浮田下有鱼，浮田片片似空虚。撑舟直上浮田去，为采仙人绿玉蔬。
海上
作者：屈大均
朝代：清
体裁：五言律诗

海上青山好，东西耸二樵。三秋观海日，半夜逐江潮。宫阙金银在，仙人素手招。何当共徐市，一去十洲遥。
海味
作者：屈大均
朝代：清
体裁：五言律诗

海味沙螺美，河豚好在秋。白怜蚝粉嫩，黄爱蟹膏流。鱼买多论斗，禾储少满篝。今年西潦苦，沙坦半无收。
海棠
作者：屈大均
朝代：清
体裁：五言绝句

可怜秋海棠，春暮已争开。金丝与西府，并作一香来。
海棠春
作者：屈大均
朝代：清
体裁：词

清箫未弄肠先绝。正槛外、朦胧帘月。露冷雁声沉，水湿萤光灭。柳枝难作同心结。但有絮、纷纷似雪。莫傍画裙飞，片片成蝴蝶。
消夏湾
作者：屈大均
朝代：清
体裁：五言律诗

吴王消夏处，玉沼太湖通。万古芙蓉发，西施在镜中。白云迷故国，春草失离宫。一对鸳鸯鸟，时来戏碧空。
消息·应州道中
作者：屈大均
朝代：清
体裁：词

霸气沙陀，至今尚记，晋王兴处。浑水东环，桑乾西绕，总惯长城去。不甘龙碛，遥连凤阙，一任紫埃为主。怕胡雕、车轮两翼，欲衔上、白杨树。青草明妃，黄花主父，毅魄未成尘土。猎得沙鸡，烹来半翅，酹酒真怜汝。袭秦才疏，和戎命薄，涕泪空然如雨。回鞭好、紫骝尚识，雁门归路。
润州作
作者：屈大均
朝代：清
体裁：五言律诗

铁瓮城何处，萧条起战尘。江声沉故国，草色老行人。花压妖姬酒，莺悲茂苑春。楼船殊未至，望断海门津。
涿州
作者：屈大均
朝代：清
体裁：七言律诗

君臣此地得相从，王气初盘涿鹿重。箨作长冠惊赤帝，桑如楼子兆飞龙。汉家终始惟南郑，天胄神明是大宗。谁使高光还血食，更怜诸葛最温恭。
淘鹅谣代渔童作
作者：屈大均
朝代：清
体裁：古风

水流鹅，莫淘河。我鱼少，尔鱼多。竹弓欲射汝，奈汝会逃何。尔逃河，莫淘河。尔淘河一日，使我三日鱼不多。养鱼在颔下，不食奈鱼何。没水取鱼好，慎莫竭我小盘涡。吁嗟淘河，鱼奈尔何。鱼师不畏，畏尔淘鹅。尔沉少，乃沉多。吾将废网罟，与尔随流波。取鱼尔颐下，杀汝祭蛟鼍。
淡黄柳·端州郡署作，署曾作行宫
作者：屈大均
朝代：清
体裁：词

萧条郡廨，曾作芙蓉殿。谁记池头蒙赐宴。来去茨菰叶畔。长与君王旧凫雁。共肠断。龙髯已零乱。剩垂柳，欲攀遍。御沟西、可有残红片。乳燕窥人，但衔春至，巢向空梁莫管。
淮南王
作者：屈大均
朝代：清
体裁：七言绝句

淮南自善离骚赋，不必诸儒大小山。已作三闾高弟子，绝胜黄屋入秦关。
淮阴侯
作者：屈大均
朝代：清

淮阴当未遇，一饭亦无才。天欲王孙饿，人惭漂母哀。钓鱼城下去，带剑市中来。笑谓晨炊者，英雄被尔催。艰难惟一饭，天肯与王孙。草昧多如此，英雄不忍言。汉兴因妇女，臣节在壶飧。谁分宫前草，离离是血痕。
淮阴侯·其一
作者：屈大均
朝代：清
体裁：五言律诗

淮阴当未遇，一饭亦无才。天欲王孙饿，人惭漂母哀。钓鱼城下去，带剑市中来。笑谓晨炊者，英雄被尔催。
淮阴侯·其二
作者：屈大均
朝代：清
体裁：五言律诗

艰难惟一饭，天肯与王孙。草昧多如此，英雄不忍言。汉兴因妇女，臣节在壶飧。谁分宫前草，离离是血痕。
清平乐
作者：屈大均
朝代：清
体裁：词

海棠丝短，不遣风吹断。一朵依然红玉软。留与妆楼寄远。杨花未作浮萍。枝间交映青青。拾絮殷勤作枕，郎归定爱芬馨。
清明展先府君墓
作者：屈大均
朝代：清

蕨薇留寸草，桑梓别经年。积雨崩丘垄，名山失简编。大招空有赋，薄祭竟无田。洒尽皋鱼泪，苍茫对昊天。昨梦犹尝药，凄凉夜月中。江山精爽在，伏腊几筵空。攀柏徒悲泣，吹箫尚困穷。未能庐墓左，王事正西东。报国无三略，违亲有五年。空将禾黍泪，滴向蓼莪篇。海阔迷龙驭，山长断马鞭。茫茫移孝日，难别此黄泉。雨露悲寒食，丘中宿草萋。蘋蘩无妇采，乌鸟向人啼。勉继春秋志，高求海岳栖。右军能誓墓，此地蕺山齐。
清明展先府君墓·其一
作者：屈大均
朝代：清
体裁：五言律诗

蕨薇留寸草，桑梓别经年。积雨崩丘垄，名山失简编。大招空有赋，薄祭竟无田。洒尽皋鱼泪，苍茫对昊天。
清明展先府君墓·其三
作者：屈大均
朝代：清
体裁：五言律诗

报国无三略，违亲有五年。空将禾黍泪，滴向蓼莪篇。海阔迷龙驭，山长断马鞭。茫茫移孝日，难别此黄泉。
清明展先府君墓·其二
作者：屈大均
朝代：清
体裁：五言律诗

昨梦犹尝药，凄凉夜月中。江山精爽在，伏腊几筵空。攀柏徒悲泣，吹箫尚困穷。未能庐墓左，王事正西东。
清明展先府君墓·其四
作者：屈大均
朝代：清
体裁：五言律诗

雨露悲寒食，丘中宿草萋。蘋蘩无妇采，乌鸟向人啼。勉继春秋志，高求海岳栖。右军能誓墓，此地蕺山齐。
清明展墓作
作者：屈大均
朝代：清
体裁：古风

妖姿痛不留，华年惜中夭。墓草根已陈，松枝翳萝茑。绣床所怜女，魂魄何娇小。药石弗能追，相随入先兆。沉阴日杳冥，泉下无时晓。忧毒能伤人，吾将殉窈窕。
渌水曲
作者：屈大均
朝代：清
体裁：古风

二月镜湖春，桃花开玉津。无数紫鸳鸯，飞绕浣纱人。浣纱殊未返，摇曳春云晚。月出白蘋洲，烟生垂柳岸。垂柳依依在月中，可怜嘶断玉花骢。轻风忽引罗衣去，一曲菱歌听未终。
渔妇
作者：屈大均
朝代：清
体裁：五言律诗

渔妇双鬟湿，波潮出没中。手持葵鲤串，身倚蓼花篷。要米量偏误，争钱数未工。买鱼人莫笑，不与疍家同。
渔家傲
作者：屈大均
朝代：清
体裁：词

五五枝头还十十。前帆已共寒鸦集。数点残阳犹在笠。情悒悒。秋虫未夕纷相泣。朵朵鱼灯含雾湿。风吹忽似流萤立。几道星光穿水入。舟未及。沉沉戍影愁呼急。
渔家傲
作者：屈大均
朝代：清
体裁：词

白首夫妻双打桨。春来最喜西江涨。日日鳜鱼争入网。笼且养。香粳欲换需官舫。鸥鹭哪分三与两。年年共在沙洲上。白小纷纷君不让。飞荡漾。窥人岂为梨花酿。
渔家傲·水仙花
作者：屈大均
朝代：清
体裁：词

远自姑苏来药市。茎茎抽出凌波子。六瓣冰开寒若水。纯黄蕊。相中微带人间腻。朵大梅花应不似。叶长只为多泥滓。月有京华都与尔。清泠里。衣裳一一生霜气。
渔家傲·清明扫二配墓
作者：屈大均
朝代：清
体裁：词

雨过争开山踯躅。馀红染得香烟足。人共啼鹃何处哭。坟新筑。鸳鸯两两黄泉宿。泪似棠梨飞碎玉。柳条千缕情难续。每恨生时多怨曲。愁盈目。蘼芜忍作罗裙绿。
渔家傲·观边女调神
作者：屈大均
朝代：清
体裁：词

割肉如山生啖取。黄羊不及青羊饫。腹饱还须多饮乳。庐帐里。膻风吹起沙如雨。两两调神蒙古女。花冠对插山鸡羽。大汉将军香火主。歌且舞。威灵莫把藩儿怒。
渔曲
作者：屈大均
朝代：清

霜肥螺有柱，月满蟹多黄。一棹将童子，遥遥至海塘。风俗河豚会，秋来乐事多。乘潮下生钓，滥口峭帆过。花中藏跳白，出没少鱼惊。向夕鸣榔去，知予是月明。水乡鱼蟹贱，吾亦事投竿。日夕坐盘石，鹭鸶相与寒。
渔曲·其一
作者：屈大均
朝代：清
体裁：五言绝句

霜肥螺有柱，月满蟹多黄。一棹将童子，遥遥至海塘。
渔曲·其三
作者：屈大均
朝代：清
体裁：五言绝句

花中藏跳白，出没少鱼惊。向夕鸣榔去，知予是月明。
渔曲·其二
作者：屈大均
朝代：清
体裁：五言绝句

风俗河豚会，秋来乐事多。乘潮下生钓，滥口峭帆过。
渔曲·其四
作者：屈大均
朝代：清
体裁：五言绝句

水乡鱼蟹贱，吾亦事投竿。日夕坐盘石，鹭鸶相与寒。
渔歌子
作者：屈大均
朝代：清
体裁：词

素馨红，素馨绿。素馨红绿看难足。穿茉莉，贯芙蓉，持作玲珑花屋。旖旄香，宜新浴，荔枝膏滑惭非玉。捐麝片，屏笺沉，怕乱冰肌真馥。
渔歌子 其一 二首
作者：屈大均
朝代：清
体裁：词

开到棠梨不是花。莺啼莫忆旧繁华。朝雨急，暮风斜。出光催去去谁家。
渔歌子·二首
作者：屈大均
朝代：清

开到棠梨不是花。莺啼莫忆旧繁华。朝雨急，暮风斜。出光催去去谁家。夹浦夭桃树树斜。一湾不见一湾花。云带岸，水侵沙。白鸥多处有人家。
渔歌子·二首·其一
作者：屈大均
朝代：清
体裁：词

开到棠梨不是花。莺啼莫忆旧繁华。朝雨急，暮风斜。春光催去去谁家。
渔歌子·其二
作者：屈大均
朝代：清
体裁：词

夹浦夭桃树树斜。一湾不见一湾花。云带岸，水侵沙。白鸥多处有人家。
渔洋探梅归自东西横塘作
作者：屈大均
朝代：清
体裁：五言律诗

山寒寻未得，一树忽临溪。光透松间雪，香生石上泥。莺声留客久，鹭影逐人低。随意穿桥去，横塘东复西。
渔网
作者：屈大均
朝代：清
体裁：五言律诗

不羡鲤鱼肥，朝来举网归。结从渔父手，张作海天围。都络秋方熟，薯苓染未稀。家家制罾布，更有越人衣。
渔者歌
作者：屈大均
朝代：清

取鱼大滥二滥，捕蟹三沙四沙。潮落不归村舍，月明同宿芦花。船公上樯望鱼，船姥下水牵网。满篮白饭黄花，换酒洲边相饷。
渔者歌·其一
作者：屈大均
朝代：清
体裁：六言诗

取鱼大滥二滥，捕蟹三沙四沙。潮落不归村舍，月明同宿芦花。
渔者歌·其二
作者：屈大均
朝代：清
体裁：六言诗

船公上樯望鱼，船姥下水牵网。满篮白饭黄花，换酒洲边相饷。
渔谣
作者：屈大均
朝代：清
体裁：四言诗

鳝多乌耳，蟹尽黄膏。香粳换取，下尔香醪。
渡江
作者：屈大均
朝代：清
体裁：五言律诗

渡江神惨淡，去国意苍茫。白首成遗老，青春过异乡。山开京口阔，水落海门长。战后黄云满，旌旗更几行。
渡江同诸公玩月段桥
作者：屈大均
朝代：清
体裁：五言律诗

月从镜湖来，堕尔荷花杯。荷花皎如雪，齐向美人开。露滴罗衣冷，风含玉笛哀。啼乌歌未罢，车骑且徘徊。
渡河
作者：屈大均
朝代：清
体裁：五言绝句

黄河春冻解，太华晓云晴。匹马蒲关渡，中流津吏迎。
渡淮
作者：屈大均
朝代：清
体裁：五言律诗

长淮愁不渡，驻马向秋风。天入黄沙暗，人归白草空。涂山馀王气，泗水有离宫。父老思尧德，讴歌尚未终。
渡渭
作者：屈大均
朝代：清
体裁：五言律诗

秦川涵帝泽，渭水像天河。襟带雄三辅，朝宗鼓大波。含泾清自在，宜黍力偏多。有客扁舟渡，苍茫发棹歌。
渡琼海
作者：屈大均
朝代：清
体裁：五言律诗

扶桑南极外，江汉各朝宗。声荡乾坤尽，光吞日月重。云过鲍室暗，潮落虎门封。万里无终始，乘桴孰可从。
渭川
作者：屈大均
朝代：清
体裁：五言律诗

渭源从鸟鼠，东走向黄河。势到潼关大，膏流沃野多。双桥像牛女，七水汇风波。往日皇威震，呼韩缓辔过。
游丝曲
作者：屈大均
朝代：清
体裁：七言绝句

百尺晴丝拂槛低，萦烟惹日柳条西。飞花片片劳相系，不使风吹作锦泥。
游会稽山怀古并酬陶生见赠
作者：屈大均
朝代：清
体裁：古风

葳蕤紫鸾鸟，口衔扶桑花。翱翔朝禹穴，双翼蔽天涯。禹穴龙葱云五彩，千峰竹箭连沧澥。玉简金书不可寻，香炉天柱依然在。为刑白马登天坛，冉冉龙舆望不还。四岳衣冠归郁水，诸侯玉帛待涂山。涂山南去阳明洞，酌酒秦皇三石瓮。白鹤吟笙射的来，仙人荡楫樵风送。樵风飒飒铸溪滨，当年此地成纯钧。雷公为鼓阴阳炭，天帝来看龙虎文。烂如列星罗太乙，皎若芙蓉含夜月。登高山兮临深渊，一麾敌国皆流血。嗟予亦是风胡流，心与天通事远游。君王未雪夫椒耻，臣子难宽范蠡谋。玩弄仇雠股掌上，六千君子为吾养。繇来举事随天时，阴谋逆德蹈危机。天地相参功乃就，援枹提鼓莫迟迟。避迟兮奈何，冲风忽起澥扬波。逢君玄夷苍水使，授受天书鸟迹多。承以文璜覆盘石，昔年宛委山中得。深藏不使鬼神知，默诵尝将符谶测。符谶今归大帻人，云台二十八星陈。我着羊裘渔大泽，君攀凤翼上天津。天津迢遥接具茨，牧童七岁为轩师。天授英雄非偶尔，何减黄公遇下邳。
游简寂观
作者：屈大均
朝代：清
体裁：五言律诗

苍松馀几树，种自陆尊师。暮雨引龙啸，春风吹兔丝。丹书云窦秘，仙驭鹤笙随。一片东林月，长歌空尔思。
游罗浮作
作者：屈大均
朝代：清
体裁：古风

隆嵷两灵岳，佐命于祝融。蓬莱浮海来，与之合鸿濛。曜真秘阴室，朱明开阳宫。夜半海日飞，摇荡石楼红。石楼夹天起，云气流如水。日出见仙人，玲珑水帘里。迎我四百峰，蝴蝶大不已。袅袅铁桥垂，欲度愁风吹。白云为羽翼，一举将何为。苏耽尚有母，莱子亦有妻。潜龙宁勿用，雷雨将乘时。麻姑有酒田，聊自耕紫烟。捣药命红翠，流杯持寒泉。欢娱可因物，变化宁在天。
游蒲涧
作者：屈大均
朝代：清
体裁：五言律诗

我慕安期子，菖蒲涧上来。言寻赤玉舄，更上鹤舒台。古寺临秋水，当窗见早梅。苍苍一洞口，不得水帘开。
游黄龙洞
作者：屈大均
朝代：清
体裁：古风

洞口花萦回，微磴在溪水。交瀑络峰腰，积翠明潭底。倒影麻姑台，一望成霞绮。白石含金沙，紫蒲吐琼蕊。群峰稍开豁，阴云泱漭起。坐爱盘石广，卧欣芳草靡。天华寻遗宫，蒙茏馀葛藟。歌响散天飞，舞尘逐云委。兴废祗终朝，割据一何鄙。英雄宁无成，不夺儿女子。混沌留吾年，蝉蜕帝王里。洋洋风佩飘，天路从兹始。
湖上
作者：屈大均
朝代：清
体裁：五言绝句

春草接姑苏，春烟望渐无。愁心与春水，流满莫愁湖。
湖上
作者：屈大均
朝代：清
体裁：七言绝句

落花半落镜湖春，无数鸳鸯戏白蘋。吹笛一声邀海月，月来先照浣纱人。
湖上作
作者：屈大均
朝代：清

湖光山色足倾城，况复芙蓉尽有情。好在月中垂两足，风流自古得长生。湖如西子目曾波，却恨中流满芰荷。一片清光风潋滟，照人不在月明多。
湖上作·其一
作者：屈大均
朝代：清
体裁：七言绝句

湖光山色足倾城，况复芙蓉尽有情。好在月中垂两足，风流自古得长生。
湖上作·其二
作者：屈大均
朝代：清
体裁：七言绝句

湖如西子目曾波，却恨中流满芰荷。一片清光风潋滟，照人不在月明多。
湖上柬宋子
作者：屈大均
朝代：清

临风一啸作秋声，天籁何如人籁清。南郭先生休隐几，须知鸾鹤不胜情。谁驻兰桡海上洲，不将明月照人愁。一声风雨笙歌乱，始信仙人不下楼。
湖上柬宋子·其一
作者：屈大均
朝代：清
体裁：七言绝句

临风一啸作秋声，天籁何如人籁清。南郭先生休隐几，须知鸾鹤不胜情。
湖上柬宋子·其二
作者：屈大均
朝代：清
体裁：七言绝句

谁驻兰桡海上洲，不将明月照人愁。一声风雨笙歌乱，始信仙人不下楼。
湖中怀沈武功
作者：屈大均
朝代：清

三江春水五湖通，一片青天在镜中。日暮回舟向林屋，梅花无数与谁同。天涯一片愁中月，夜夜随风落故乡。何日寻君来欈李，二湖相并似鸳鸯。
湖中怀沈武功·其一
作者：屈大均
朝代：清
体裁：七言绝句

三江春水五湖通，一片青天在镜中。日暮回舟向林屋，梅花无数与谁同。
湖中怀沈武功·其二
作者：屈大均
朝代：清
体裁：七言绝句

天涯一片愁中月，夜夜随风落故乡。何日寻君来欈李，二湖相并似鸳鸯。
湖中有怀·其一
作者：屈大均
朝代：清
体裁：五言律诗

江从湖口阔，浩淼浸长沙。天外青惟水，空中白是花。乱鸿惊岳市，疏柳落渔家。寂寂推篷坐，相思为月华。
湖中有怀·其二
作者：屈大均
朝代：清
体裁：古风

月出水天分，微茫不见云。芦花千万里，如雪落纷纷。似我愁心乱，风吹不到君。更怜洞庭雁，栖宿暮无群。
湖中望匡庐瀑布
作者：屈大均
朝代：清

一峰一瀑布，高者是黄岩。雨过人争望，湖边宿片帆。随风泉作态，欲落故盘旋。马尾飘天半，光摇双剑边。瀑布不肯斜，条条如匹练。安得并州刀，剪取为纨扇。谁将彭蠡水，吸上乱峰间。化作泉千道，奔飞响一山。犹嫌千仞瀑，飞不到舟边。安得天风起，吹来洒昼眠。
湖中望匡庐瀑布·其一
作者：屈大均
朝代：清
体裁：五言绝句

一峰一瀑布，高者是黄岩。雨过人争望，湖边宿片帆。
湖中望匡庐瀑布·其三
作者：屈大均
朝代：清
体裁：五言绝句

瀑布不肯斜，条条如匹练。安得并州刀，剪取为纨扇。
湖中望匡庐瀑布·其二
作者：屈大均
朝代：清
体裁：五言绝句

随风泉作态，欲落故盘旋。马尾飘天半，光摇双剑边。
湖中望匡庐瀑布·其五
作者：屈大均
朝代：清
体裁：五言绝句

犹嫌千仞瀑，飞不到舟边。安得天风起，吹来洒昼眠。
湖中望匡庐瀑布·其四
作者：屈大均
朝代：清
体裁：五言绝句

谁将彭蠡水，吸上乱峰间。化作泉千道，奔飞响一山。
湖口守风作
作者：屈大均
朝代：清

舟自秦淮发，江行岁欲除。一风起彭蠡，十日望匡庐。身在因闻道，途穷为著书。妻孥纷涕泪，食尽有湖鱼。清浊鸳鸯水，微茫此合流。江穿彭蠡去，山逐落星浮。雁早先过岭，凫寒故近舟。萧萧双短鬓，空与荻花秋。渔父劳相问，芦中又一人。图书青草没，儿女白鸥亲。十日依沙屿，三年似水蘋。浮沉吴楚好，终是北堂身。鹧鸪飞不北，归计只番禺。妻子皆南客，蛮夷有老夫。水声秋在石，山影晚当湖。莫恨多憔悴，先人是左徒。左蠡苍茫外，黄岩彩翠中。双帆难出浦，十里亦悲风。瀑布无心望，梅花有梦通。天生大蝴蝶，只许在禺东。鹧鸪元有志，岂畏朔天寒。日是罗浮早，花惟涨海丹。将归儿女喜，未到水风难。清绝高堂月，犹从梦里看。县外江湖合，波涛尽白头。芙蓉吹已落，复作大孤浮。苍翠连三楚，萧森起一洲。平生惭惠远，不向虎溪留。庐岫须臾失，湖光变白云。波涛将布水，总作雨纷纷。竹影何时见，松声昨夜闻。梦魂如可再，更去访匡君。万仞香垆影，飞来带紫烟。窗从疏雨入，帆与乱云悬。月射湖光直，风吹岳势偏。白鸥知寂寞，一一酒尊前。雨中多白鹭，争拂钓船飞。枫叶明墟落，芦花隐翠微。石钟风外响，渔火夜深归。未遂浮家志，霜鳞此地肥。幽幽三峡涧，人饮玉泉肥。自向白云去，长因萱草归。九江愁挂席，五老枉开扉。日与南风守，那能白发稀。片帆旬日驻，未赴石人期。鸾鹤那知义，龙蛇自有时。霜惊寒气早，雨爱暮声迟。渔钓难为食，王孙且莫悲。苍翠朝来好，风多影不分。吹将千仞水，散作半空云。兰棹那能发，渔歌故使闻。厌看烟火外，白鹭点氤氲。朝朝湖口泊，五老笑人愁。日月三年掷，鸿濛一啸收。妻孥催白发，射猎及清秋。归向梅鋗岭，英豪事可求。求鱼飞复下，谁道鹭鹚閒。芳草虽无地，浮云亦有山。风波消壮志，岁月长愁颜。收拾浮生事，天容更掩关。飓风如涨海，十口日惊心。雷雨争何事，蛟龙病至今。云开湖镜小，山没浪花深。三日羹鱼好，行将典素琴。兼旬风雨苦，力尽半船书。老使文章贵，愁令啸咏疏。沙寒初有雁，石浅更多鱼。安得高堂许，柴桑竟隐居。香炉空外起，一气日氤氲。石色青天地，花光白水云。雨来凫雁合，风起瀑泉分。县小围山半，人烟易夕曛。娇小怜儿女，从人望翠屏。不知庐岳好，只爱大孤青。三岁来吴楚，全家作水萍。风波惊一路，最险是宫亭。烟雨同三妇，潇湘礼二灵。眉将南岳写，衣得女花馨。抱子还梅峤，从姑说洞庭。无穷风水事，江汉肯重经。胜地惟江左，留居惜未成。妻孥思素业，兄弟恨虚名。散帙惊涛溅，开帆白鸟迎。彭湖不可渡，半月阻归程。首路争鸿雁，深秋家未还。西江掩桂楫，南塞阻梅关。宝剑空多气，香醪不上颜。裁诗颂风伯，咫尺是庐山。乌鸟思归养，雌雄失路时。音声南客爱，文采北禽欺。日落收帆早，风清解带迟。故林多食物，最好是离支。
湖口守风作·其一
作者：屈大均
朝代：清
体裁：五言律诗

舟自秦淮发，江行岁欲除。一风起彭蠡，十日望匡庐。身在因闻道，途穷为著书。妻孥纷涕泪，食尽有湖鱼。
湖口守风作·其七
作者：屈大均
朝代：清
体裁：五言律诗

县外江湖合，波涛尽白头。芙蓉吹已落，复作大孤浮。苍翠连三楚，萧森起一洲。平生惭惠远，不向虎溪留。
湖口守风作·其三
作者：屈大均
朝代：清
体裁：五言律诗

渔父劳相问，芦中又一人。图书青草没，儿女白鸥亲。十日依沙屿，三年似水蘋。浮沉吴楚好，终是北堂身。
湖口守风作·其九
作者：屈大均
朝代：清
体裁：五言律诗

万仞香垆影，飞来带紫烟。窗从疏雨入，帆与乱云悬。月射湖光直，风吹岳势偏。白鸥知寂寞，一一酒尊前。
湖口守风作·其二
作者：屈大均
朝代：清
体裁：五言律诗

清浊鸳鸯水，微茫此合流。江穿彭蠡去，山逐落星浮。雁早先过岭，凫寒故近舟。萧萧双短鬓，空与荻花秋。
湖口守风作·其二十
作者：屈大均
朝代：清
体裁：五言律诗

烟雨同三妇，潇湘礼二灵。眉将南岳写，衣得女花馨。抱子还梅峤，从姑说洞庭。无穷风水事，江汉肯重经。
湖口守风作·其二十一
作者：屈大均
朝代：清
体裁：五言律诗

胜地惟江左，留居惜未成。妻孥思素业，兄弟恨虚名。散帙惊涛溅，开帆白鸟迎。彭湖不可渡，半月阻归程。
湖口守风作·其二十三
作者：屈大均
朝代：清
体裁：五言律诗

乌鸟思归养，雌雄失路时。音声南客爱，文采北禽欺。日落收帆早，风清解带迟。故林多食物，最好是离支。
湖口守风作·其二十二
作者：屈大均
朝代：清
体裁：五言律诗

首路争鸿雁，深秋家未还。西江掩桂楫，南塞阻梅关。宝剑空多气，香醪不上颜。裁诗颂风伯，咫尺是庐山。
湖口守风作·其五
作者：屈大均
朝代：清
体裁：五言律诗

左蠡苍茫外，黄岩彩翠中。双帆难出浦，十里亦悲风。瀑布无心望，梅花有梦通。天生大蝴蝶，只许在禺东。
湖口守风作·其八
作者：屈大均
朝代：清
体裁：五言律诗

庐岫须臾失，湖光变白云。波涛将布水，总作雨纷纷。竹影何时见，松声昨夜闻。梦魂如可再，更去访匡君。
湖口守风作·其六
作者：屈大均
朝代：清
体裁：五言律诗

鹧鸪元有志，岂畏朔天寒。日是罗浮早，花惟涨海丹。将归儿女喜，未到水风难。清绝高堂月，犹从梦里看。
湖口守风作·其十
作者：屈大均
朝代：清
体裁：五言律诗

雨中多白鹭，争拂钓船飞。枫叶明墟落，芦花隐翠微。石钟风外响，渔火夜深归。未遂浮家志，霜鳞此地肥。
湖口守风作·其十一
作者：屈大均
朝代：清
体裁：五言律诗

幽幽三峡涧，人饮玉泉肥。自向白云去，长因萱草归。九江愁挂席，五老枉开扉。日与南风守，那能白发稀。
湖口守风作·其十七
作者：屈大均
朝代：清
体裁：五言律诗

兼旬风雨苦，力尽半船书。老使文章贵，愁令啸咏疏。沙寒初有雁，石浅更多鱼。安得高堂许，柴桑竟隐居。
湖口守风作·其十三
作者：屈大均
朝代：清
体裁：五言律诗

苍翠朝来好，风多影不分。吹将千仞水，散作半空云。兰棹那能发，渔歌故使闻。厌看烟火外，白鹭点氤氲。
湖口守风作·其十九
作者：屈大均
朝代：清
体裁：五言律诗

娇小怜儿女，从人望翠屏。不知庐岳好，只爱大孤青。三岁来吴楚，全家作水萍。风波惊一路，最险是宫亭。
湖口守风作·其十二
作者：屈大均
朝代：清
体裁：五言律诗

片帆旬日驻，未赴石人期。鸾鹤那知义，龙蛇自有时。霜惊寒气早，雨爱暮声迟。渔钓难为食，王孙且莫悲。
湖口守风作·其十五
作者：屈大均
朝代：清
体裁：五言律诗

求鱼飞复下，谁道鹭鹚閒。芳草虽无地，浮云亦有山。风波消壮志，岁月长愁颜。收拾浮生事，天容更掩关。
湖口守风作·其十八
作者：屈大均
朝代：清
体裁：五言律诗

香炉空外起，一气日氤氲。石色青天地，花光白水云。雨来凫雁合，风起瀑泉分。县小围山半，人烟易夕曛。
湖口守风作·其十六
作者：屈大均
朝代：清
体裁：五言律诗

飓风如涨海，十口日惊心。雷雨争何事，蛟龙病至今。云开湖镜小，山没浪花深。三日羹鱼好，行将典素琴。
湖口守风作·其十四
作者：屈大均
朝代：清
体裁：五言律诗

朝朝湖口泊，五老笑人愁。日月三年掷，鸿濛一啸收。妻孥催白发，射猎及清秋。归向梅鋗岭，英豪事可求。
湖口守风作·其四
作者：屈大均
朝代：清
体裁：五言律诗

鹧鸪飞不北，归计只番禺。妻子皆南客，蛮夷有老夫。水声秋在石，山影晚当湖。莫恨多憔悴，先人是左徒。
湖口舟中口号赠内
作者：屈大均
朝代：清

大姑既有胭脂巷，小姑亦有蛾眉洲。今夕兰桡与卿驻，彭郎不得擅风流。湖水合将江水流，与卿日日乘轻舟。相怜一片鸳鸯水，白浪如山亦不愁。江之水浊湖水清，我如江水湖如卿。可怜江水将湖水，清浊同流无限情。小姑山接大姑秋，不逐长江江水流。彭郎矶上一明月，飞去飞来共白头。
湖口舟中口号赠内·其一
作者：屈大均
朝代：清
体裁：七言绝句

大姑既有胭脂巷，小姑亦有蛾眉洲。今夕兰桡与卿驻，彭郎不得擅风流。
湖口舟中口号赠内·其三
作者：屈大均
朝代：清
体裁：七言绝句

江之水浊湖水清，我如江水湖如卿。可怜江水将湖水，清浊同流无限情。
湖口舟中口号赠内·其二
作者：屈大均
朝代：清
体裁：七言绝句

湖水合将江水流，与卿日日乘轻舟。相怜一片鸳鸯水，白浪如山亦不愁。
湖口舟中口号赠内·其四
作者：屈大均
朝代：清
体裁：七言绝句

小姑山接大姑秋，不逐长江江水流。彭郎矶上一明月，飞去飞来共白头。
湘中
作者：屈大均
朝代：清
体裁：五言绝句

湘中闻欸乃，泣舜有馀声。斑竹萧萧暮，风吹无限情。
湘中作
作者：屈大均
朝代：清

帆挂半边风，空江缥缈中。山光全在水，秋色欲来鸿。草短村墟出，林疏烟火通。湘潭多少路，数数问溪翁。频因衡岳失，尽见水湾环。九向潇湘好，三从岣嵝攀。花开人竞上，月出鹤方还。欲谒祝融去，来春可得閒。
湘中作·其一
作者：屈大均
朝代：清
体裁：五言律诗

帆挂半边风，空江缥缈中。山光全在水，秋色欲来鸿。草短村墟出，林疏烟火通。湘潭多少路，数数问溪翁。
湘中作·其二
作者：屈大均
朝代：清
体裁：五言律诗

频因衡岳失，尽见水湾环。九向潇湘好，三从岣嵝攀。花开人竞上，月出鹤方还。欲谒祝融去，来春可得閒。
湘中闻竹枝
作者：屈大均
朝代：清
体裁：词

竹枝本是三巴曲，流入湖湘调更悲。风俗变来从屈宋，千秋哀怨一相思。
湘君辞
作者：屈大均
朝代：清
体裁：五言律诗

翠华殊未返，终古一相思。泪作湘江水，痕留古竹枝。兰旗云外度，瑶瑟月中持。更化双青鸟，衔珠向九疑。
湘春夜月
作者：屈大均
朝代：清
体裁：词

又黄昏。夕阳斜映湘阴。可惜一片江声，都泻作愁心。欲抱月光同卧，奈余光如雪，不暖香衾。怕素娥笑客，殷勤玉指，起弄鸣琴。枫林瑟瑟，萤吹鬼火，叶助猿吟。早掩船窗，休更作、楚王迷惑，神女荒淫。云朝暮雨，断人魂、终古情深。恨宋玉，托微辞讽谏，风华寂寞，与谁知音。
湘水曲
作者：屈大均
朝代：清
体裁：五言绝句

湘漓本同源，似妾与君子。愿作湘江流，不作漓江水。
湘江曲
作者：屈大均
朝代：清
体裁：七言律诗

九疑点点是离愁，泪作潇湘万古流。梧野至今迷玉辇，重华何处得珠丘。遗宫彷佛当南岳，旧事苍茫问白头。骚客自来伤帝子，况逢萧瑟洞庭秋。
湘江舟中
作者：屈大均
朝代：清

湘江东下连潇水，九绕衡山千里长。夹岸萧萧枫叶落，秋来谁忍过潇湘。潇水萦回落九疑，水清斑竹映枝枝。舟随七十二峰转，泪落湘江人不知。
湘江舟中·其一
作者：屈大均
朝代：清
体裁：七言绝句

湘江东下连潇水，九绕衡山千里长。夹岸萧萧枫叶落，秋来谁忍过潇湘。
湘江舟中·其二
作者：屈大均
朝代：清
体裁：七言绝句

潇水萦回落九疑，水清斑竹映枝枝。舟随七十二峰转，泪落湘江人不知。
湘阴作
作者：屈大均
朝代：清
体裁：五言律诗

青草三闾墓，黄陵二女祠。风清闻玉佩，云暗见兰旗。湖口潇湘阔，天边鸿雁迟。容颜殊姣好，公子未曾知。
湛烈女哀词
作者：屈大均
朝代：清

雾隐芙蓉未见莲，为欢贞介结缡前。频同雒女沉罗袜，不使蕃兵拾翠钿。妾被惊风断兔丝，君看明月忆蛾眉。泰山不弃孤生竹，犹把枯枝种玉墀。春魂化蝶恨难消，谁使韩凭放大招。赖得蹇修明礼义，女萝虽死附松条。不藉少翁归夜月，不随神女出朝云。明诗习礼阴阳隔，欲报琼瑶故见君。
湛烈女哀词·其一
作者：屈大均
朝代：清
体裁：七言绝句

雾隐芙蓉未见莲，为欢贞介结缡前。频同雒女沉罗袜，不使蕃兵拾翠钿。
湛烈女哀词·其三
作者：屈大均
朝代：清
体裁：七言绝句

春魂化蝶恨难消，谁使韩凭放大招。赖得蹇修明礼义，女萝虽死附松条。
湛烈女哀词·其二
作者：屈大均
朝代：清
体裁：七言绝句

妾被惊风断兔丝，君看明月忆蛾眉。泰山不弃孤生竹，犹把枯枝种玉墀。
湛烈女哀词·其四
作者：屈大均
朝代：清
体裁：七言绝句

不藉少翁归夜月，不随神女出朝云。明诗习礼阴阳隔，欲报琼瑶故见君。
溪上
作者：屈大均
朝代：清

烟波一片静含空，雨过渔梁处处通。明月有声声在水，涓涓流入玉琴中。微微木叶点涟漪，潮去潮来白鹭知。鱼食秋光浮出水，竿头不用系长丝。流尽愁心是此溪，新生秋水与桥齐。牛羊争道过清浅，枫叶芦花踏作泥。
溪上·其一
作者：屈大均
朝代：清
体裁：七言绝句

烟波一片静含空，雨过渔梁处处通。明月有声声在水，涓涓流入玉琴中。
溪上·其三
作者：屈大均
朝代：清
体裁：七言绝句

流尽愁心是此溪，新生秋水与桥齐。牛羊争道过清浅，枫叶芦花踏作泥。
溪上·其二
作者：屈大均
朝代：清
体裁：七言绝句

微微木叶点涟漪，潮去潮来白鹭知。鱼食秋光浮出水，竿头不用系长丝。
溪亭怀亡友韩石耕
作者：屈大均
朝代：清
体裁：五言律诗

隔溪人语寂，花露滴清琴。不有青天月，谁知此夜心。阶庭微叶落，怀袖片云深。思子泪如水，潺湲流至今。
滂沱
作者：屈大均
朝代：清
体裁：五言律诗

滂沱因贱子，涕泪作秋霖。后土呼何及，皇天哭至今。悲风相激烈，落木为萧森。薄暮云泉外，哀猿何处林。
满宫花
作者：屈大均
朝代：清

最相思，楼上镜。长带一枝花影。娇莺定解梦湘东，不向画帘惊醒。泪染春笺红雪瑩。锦水桃花相映。回文书就字斜斜，念与东风教听。
满宫花
作者：屈大均
朝代：清
体裁：词

最相思，楼上镜。长带一枝花影。娇莺定解梦湘东，不向画帘惊醒。泪染春笺红雪莹。锦水桃花相映。回文书就字斜斜，念与东风教听。
满庭芳·奉答张桐君惠阳幕中见怀
作者：屈大均
朝代：清
体裁：词

堤接鹅城，桥横渔浦，渺茫尽是春烟。故人愁断，多为草连天。谁料才华莫用，空趋府。蛮语年年，怀人句，花中华外，多少泪光妍。情牵。教凤子，西从药市，东至香田。谩衔得相思，一一红笺。此恨何时解释，垂白矣、犹自婵娟。明妃好，胭脂未落，青冢已凄然。
满庭芳·满城惜别
作者：屈大均
朝代：清
体裁：词

金粟堆边，冰蒲水畔，紫骝迢递迎来。月中惊见，光艳似云开。桑落沾唇半醉，将长笛，弄向秦台。天明去，挥鞭岸曲，愁杀渡人催。徘徊。空叹惜，桃花易嫁，凤子难媒。和香雨氤氲，飞作尘埃。坠井银瓶永绝，谁复取、仙液盈杯。应知尔，三春绣阁，幽寂委苍苔。
满庭芳·赠槎滘罗叟
作者：屈大均
朝代：清
体裁：词

曲水穿林，平桥架石，数家可是先秦。小园谁种，花落锦成茵。竹粉乾含凤尾，松膏湿吐龙鳞。遮亭畔、三株老桂，酿酒最芳辛。生津。都蔗外，香橼佛手。丹荔妃唇。更甜蕉、作衣还用蕉身。雪剖黄柑满乳。霜收绿榄多仁。场师好，何人得似，乐胜橘中人。
满江红·山阴道中
作者：屈大均
朝代：清
体裁：词

咫尺江山，黄水外，龙堆相发。最愁见、边云群起，牛羊无别。白草已将青草变，平城病与长城没。倩芦笳、吹出汉宫春，梅休折。天断处，沙如雪。天连处，沙如月。总茫茫冰冻，未秋寒彻。柳未成条风已断，莺将作语春频歇。劝行人、身滞紫游缰，教华发。
满江红·采石舟中
作者：屈大均
朝代：清
体裁：词

若忆开平，惊涛里、石崖飞上。恨□□，长江中断，天门相向。形势依然龙虎在，英雄已绝楼船望。教祠宫、日夕起悲风，松楸响。临牛渚，停兰桨。月未起，潮先长。但通宵慷慨。谁闻高唱。蛮子军从南岸戌，名王马向中洲养。任几群、边雁不能栖，芦花港。
滩上吟
作者：屈大均
朝代：清
体裁：七言绝句

袅袅松枝挂女萝，猿声故向月中多。征人一夕头如雪，三峡三泷奈尔何。
漂母祠
作者：屈大均
朝代：清

一日王孙饭，千秋漂母名。壶浆谁可报，俎豆自含情。河口吞淮阔，潮头出海平。英雄无限泪，都向庙中倾。七尺空长大，茫茫在草莱。可怜诸母漂，只有一人哀。不望真王报，艰留猛士才。子房应导汝，同访赤松来。
漂母祠·其一
作者：屈大均
朝代：清
体裁：五言律诗

一日王孙饭，千秋漂母名。壶浆谁可报，俎豆自含情。河口吞淮阔，潮头出海平。英雄无限泪，都向庙中倾。
漂母祠·其二
作者：屈大均
朝代：清
体裁：五言律诗

七尺空长大，茫茫在草莱。可怜诸母漂，只有一人哀。不望真王报，艰留猛士才。子房应导汝，同访赤松来。
潇湘曲有寄
作者：屈大均
朝代：清
体裁：七言绝句

潇蓝湘碧总含清，两不分流最有情。任是潇南湘亦北，潆洄终向楚王城。
潇湘神
作者：屈大均
朝代：清
体裁：词

斑竹丛。斑竹丛。泪花成晕绿重重。叶叶枝枝因帝子，声含瑶瑟怨秋风。
潇湘神 零陵作 三首
作者：屈大均
朝代：清

潇水流，湘水流，三闾愁接二妃愁。潇碧湘蓝虽两色，鸳鸯总作一天秋。潇水长，湘水长。三湘最苦是潇湘。无限泪痕斑竹上，幽兰更作二妃香。潇水深，湘水深。双双流水逐臣心。潇水不如湘水好，将愁送去洞庭阴。
潇湘神 零陵作 其二 三首
作者：屈大均
朝代：清
体裁：词

潇水长，湘水长。三湘最苦是潇湘。无限泪痕斑竹上，幽兰更作二妃香。
潇湘神·零陵作
作者：屈大均
朝代：清

湘水流，湘水流，九疑云物至今秋。若问二妃何处所，零陵芳草露中愁。
潇湘神·零陵作
作者：屈大均
朝代：清
体裁：词

潇水长，湘水长，三湘最苦是潇湘。无限泪痕斑竹上，幽兰更作二妃香。
潇湘神零陵作
作者：屈大均
朝代：清
体裁：词

潇水流，湘水流，三闾愁接二妃愁。潇碧湘蓝虽两色，鸳鸯总作一天秋。
潇潇雨·芭蕉
作者：屈大均
朝代：清
体裁：词

无端窗外，种惹深秋，不断雨声来。更朝朝暮暮，一心未展，复一心开。叶叶虽乾不落，更助竹风哀。萧瑟谁能听，月下徘徊。且喜抽花艳甚，似芙蓉千瓣，一夕惊雷。有瀼瀼露滴，堪取入瑶杯。成香牙、得霜方熟，与蒲桃、颗颗浸春醅。绿天里、拼凄凉但，白玉山颓。
潖洲
作者：屈大均
朝代：清
体裁：七言律诗

潖洲一塔矗空冥，禾黍阴阴上翠屏。上渡潮声迎下渡，北亭帆影落南亭。林光晓带人烟白，草色秋含鬼火青。伪漠园陵谁踯躅，牛羊不使墓门扃。
潭上作
作者：屈大均
朝代：清
体裁：五言绝句

清浅西南潭，白波跳霜雪。一片秋光寒，谁知是明月。
潭上作
作者：屈大均
朝代：清
体裁：五言绝句

鱼食白云影，不知花满潭。持花作香饵，却被白鸥衔。
潮泉
作者：屈大均
朝代：清
体裁：七言绝句

一泉天半有神灵，吸得江潮上翠屏。千里潮来清远峡，不教一宿返南溟。
澳门
作者：屈大均
朝代：清

广州诸舶口，最是澳门雄。外国频挑衅，西洋久伏戎。兵愁蛮器巧，食望鬼方空。肘腋教无事，前山一将功。南北双环内，诸番尽住楼。蔷薇蛮妇手，茉莉汉人头。香火归天主，钱刀在女流。筑城形势固，全粤有馀忧。路自香山下，莲茎一道长。水高将出舶，风顺欲开洋。鱼眼双轮日，鯂身十里墙。蛮王孤岛里，交易首诸香。礼拜三巴寺，番官是法王。花襔红鬼子，宝鬘白蛮娘。鹦鹉含春思，鲸鲵吐夜光。银钱么凤买，十字备圆方。山头铜铳大，海畔铁墙高。一日番商据，千年汉将劳。人惟真白氎，国是大红毛。来往风帆便，如山踔海涛。五月飘洋候，辞沙肉米沉。窥船千里镜，定路一盘针。鬼哭三沙惨，鱼飞十里阴。夜来咸火满，朵朵上衣襟。
澳门·其一
作者：屈大均
朝代：清
体裁：五言律诗

广州诸舶口，最是澳门雄。外国频挑衅，西洋久伏戎。兵愁蛮器巧，食望鬼方空。肘腋教无事，前山一将功。
澳门·其三
作者：屈大均
朝代：清
体裁：五言律诗

路自香山下，莲茎一道长。水高将出舶，风顺欲开洋。鱼眼双轮日，鯂身十里墙。蛮王孤岛里，交易首诸香。
澳门·其二
作者：屈大均
朝代：清
体裁：五言律诗

南北双环内，诸番尽住楼。蔷薇蛮妇手，茉莉汉人头。香火归天主，钱刀在女流。筑城形势固，全粤有馀忧。
澳门·其五
作者：屈大均
朝代：清
体裁：五言律诗

山头铜铳大，海畔铁墙高。一日番商据，千年汉将劳。人惟真白氎，国是大红毛。来往风帆便，如山踔海涛。
澳门·其六
作者：屈大均
朝代：清
体裁：五言律诗

五月飘洋候，辞沙肉米沉。窥船千里镜，定路一盘针。鬼哭三沙惨，鱼飞十里阴。夜来咸火满，朵朵上衣襟。
澳门·其四
作者：屈大均
朝代：清
体裁：五言律诗

礼拜三巴寺，番官是法王。花襔红鬼子，宝鬘白蛮娘。鹦鹉含春思，鲸鲵吐夜光。银钱么凤买，十字备圆方。
濠州作
作者：屈大均
朝代：清
体裁：五言律诗

赤龙飞作汉，玄鸟降生商。帝统还中夏，皇灵恋故乡。光华金镜在，精爽玉衣扬。终古枌榆社，人祠太上皇。
瀑花
作者：屈大均
朝代：清

瀑花无大小，吹落总成冰。一夜风含冻，草峰雪尽凝。敲泉惊宿鸟，乞火动邻僧。无与共吟啸，呼猿下古藤。
瀑花·其一
作者：屈大均
朝代：清
体裁：五言绝句

瀑花无大小，吹落总成冰。一夜风含冻，草峰雪尽凝。
瀑花·其二
作者：屈大均
朝代：清
体裁：五言绝句

敲泉惊宿鸟，乞火动邻僧。无与共吟啸，呼猿下古藤。
灌园
作者：屈大均
朝代：清

幸有先人圃，宁辞灌溉劳。丛生诸菜品，最爱抱娘蒿。敢不窥园菜，贫家赖养亲。未能长抱瓮，殊愧息机人。茨菰栽半亩，生水引官河。表以慈姑号，因他乳子多。越辣调扶霤，吴酸沦露葵。清斋慈母喜，莫使玉盘迟。
灌园·其一
作者：屈大均
朝代：清
体裁：五言绝句

幸有先人圃，宁辞灌溉劳。丛生诸菜品，最爱抱娘蒿。
灌园·其三
作者：屈大均
朝代：清
体裁：五言绝句

茨菰栽半亩，生水引官河。表以慈姑号，因他乳子多。
灌园·其二
作者：屈大均
朝代：清
体裁：五言绝句

敢不窥园菜，贫家赖养亲。未能长抱瓮，殊愧息机人。
灌园·其四
作者：屈大均
朝代：清
体裁：五言绝句

越辣调扶霤，吴酸沦露葵。清斋慈母喜，莫使玉盘迟。
灞桥
作者：屈大均
朝代：清
体裁：五言绝句

折尽东西柳，销魂自汉时。人言枝上鸟，总是一相思。
灵山寺作
作者：屈大均
朝代：清
体裁：七言律诗

野寺何年辟翠微，松门隐映在烟霏。声摇三峡双钟度，势截千峰一塔飞。水长鱼花随电出，山寒兔子得霜肥。鸣鸡夜半催潮上，渔父相将一棹归。
灵山寺作·其十二
作者：屈大均
朝代：清
体裁：七言律诗

十二峰峦望不分，美人终古梦氤氲。飞归不复同青鸟，化去繇来是片云。天上玉棺频自举，人间瑶瑟更谁闻。哀蝉落叶年年思，涕泪徒沾蛱蝶裙。
灵山寺听泉
作者：屈大均
朝代：清
体裁：五言律诗

一峰流未远，已作数峰声。月向秋光冷，天从夜气生。潺潺当峡口，滴滴到江城。石畔终宵坐，禅扉掩未成。
灵岩春日与李侍御灌溪游览作
作者：屈大均
朝代：清
体裁：五言律诗

春光如有意，先到馆娃宫。石响佳人屧，花衔使者骢。湖吞三郡白，水落半山红。七十二峰里，梅花望不穷。
灵川道中眺望建陵诸峰
作者：屈大均
朝代：清
体裁：五言律诗

横斜千万笋，不似一峰峰。苍润含秋雨，巉岩出古松。孤根争自立，落势不相从。百里烟云外，漓江绕几重。
灵渠
作者：屈大均
朝代：清
体裁：五言律诗

开陡船争上，灵渠水满时。穿来自秦汉，流出注湘漓。片雨添三尺，千峰绕一丝。相思如此水，南北不相知。
灵谷寺
作者：屈大均
朝代：清
体裁：五言律诗

往日出门去，萧森十里松。梅花因太祖，香水自神龙。烟雨宫城暗，莓苔辇路封。兴亡无限恨，消得一声钟。
灵谷探梅
作者：屈大均
朝代：清

往日园陵畔，千株间白云。芳馨灵谷寺，灌溉羽林军。乱点钟山翠，争衔麋鹿群。高皇多手泽，如雪日氤氲。见说钟山麓，当年万树斜。谁将辽海雪，来折汉陵花。冷月含边笛，阴风散暮鸦。数枝当辇路，不忍吐瑶华。几树傍朝阳，犹承日月光。白头宫监在，攀折荐高皇。上苑樱桃尽，华林苜蓿长。春风空有意，先到独龙冈。
灵谷探梅·其一
作者：屈大均
朝代：清
体裁：五言律诗

往日园陵畔，千株间白云。芳馨灵谷寺，灌溉羽林军。乱点钟山翠，争衔麋鹿群。高皇多手泽，如雪日氤氲。
灵谷探梅·其三
作者：屈大均
朝代：清
体裁：五言律诗

几树傍朝阳，犹承日月光。白头宫监在，攀折荐高皇。上苑樱桃尽，华林苜蓿长。春风空有意，先到独龙冈。
灵谷探梅·其二
作者：屈大均
朝代：清
体裁：五言律诗

见说钟山麓，当年万树斜。谁将辽海雪，来折汉陵花。冷月含边笛，阴风散暮鸦。数枝当辇路，不忍吐瑶华。
点绛唇
作者：屈大均
朝代：清
体裁：词

愁逐春来，那知愁蚤春还蚤。一天烟草。只有愁来道。花落无多，不用东风扫。留阶好。玉颜谁保。一夕枝枝老。
点绛唇 其一 二首
作者：屈大均
朝代：清
体裁：词

分付东风，卷愁西向秦天去。瓮翁香乳。旧解貂衣处。那日花开，持取歌金缕。鞍难驻。泪和红雨。半湿关门树。
点绛唇·二首
作者：屈大均
朝代：清

分付东风，卷愁西向秦天去。瓮翁香乳。旧解貂衣处。那日花开，持取歌金缕。鞍难驻。泪和红雨。半湿关门树。看杀春山，翠眉何必长如许。黛边烟雨。莫使人描取。掩映高楼，花缺偏窥汝。斑枝树。令栽无数。遮尽芙蓉路。
点绛唇·其二
作者：屈大均
朝代：清
体裁：词

看杀春山，翠眉何必长如许。黛边烟雨。莫使人描取。掩映高楼，花缺偏窥汝。斑枝树。令栽无数。遮尽芙蓉路。
点绛唇·淡红梅
作者：屈大均
朝代：清
体裁：词

背有微红，绛桃一半为根蒂。幼姿偏丽。种得才三岁。漏泄年光，心吐香难制。花虽细。弄人多计。不惜胭脂泪。
点绛唇·素馨花灯
作者：屈大均
朝代：清
体裁：词

忙杀珠娘，未开已上花田渡。鬓边分取。灯作玲珑去。人气添香，香在光多处。天休曙。熟花方吐。朵朵成烟雾。
烂柯山作
作者：屈大均
朝代：清
体裁：古风

阴森十馀里，榕间木棉多。啼鸟不知处，嘤嘤连伐柯。斜峰飞欲堕，乱水响难和。猿狖时窥客，相将下女萝。
烈皇帝御琴歌
作者：屈大均
朝代：清
体裁：古风

呜呼苍天不可识，炎精久被虹霓食。共工怒触天寿崩，百神惊走惨无色。先皇龙战血玄黄，云中徒跣归文昌。臣寻弓剑煤山旁，泪枯参天双海棠。宫门邂逅故尝侍，曾见先皇诸宝器。乌嗥久已殉银泉，龟书无复藏金匮。惟馀一琴贼不伤，真人手泽犹光腻。花纹细作飞龙形，玉管亲题翔凤字。济南李卿怀孤忠，千金购兹太冥桐。拂拭神蛾丝五色，沐浴珠徽光的皪。月明如见朝鬼神，天阴时闻轰霹雳。我从李卿请琴观，楚囚相对泣南冠。湘妃锦瑟秋风咽，山鬼罗衣夜雨寒。欲排阊阖叩天鼓，忠信翻为虎豹侮。乾崩坤拆帝无闻，日拥投壶诸玉女。蒲陂南薰操不成，昆丘黄竹歌空苦。宵衣旰食十馀秋，有宫无商泪自流。大弦既急小弦绝，谁为君王蠲百忧。其时坐有杨太尝，曾承天语称师襄。玉熙宫中久供奉，琴声高奏侑羽觞。岐伯铙歌扬武德，延年乐府擅鸿章。呜咽牵予诉遗事，咬春燕九陪游戏。琵琶水殿弹娇娥，龙舟争采夜舒荷。唐山新制房中乐，黄鹄交飞太液波。叠叠水嬉金傀儡，纷纷过锦玉婆娑。月照龙颜含喜色，千秋万岁乐宁多。千秋万岁乐无多，忽尔辽阳烽火动，焦劳无复听云和。天昏莫埽蚩尤雾，河决谁怜瓠子歌。吹角难令玄女降，舞干其奈有苗何。甲申三月燕京乱，此琴七弦忽尽断。玉殿横飞铁骑声，天威先示空桑变。从此中华礼乐崩，八音遏密因思陵。小臣亦似峄阳干，半生半死难骞腾。伏波马革裹未遂，轩辕龙髯攀不能。感君珍重此琴归，九庙神灵实凭依。鼓之舞之元气驰，帝出乎震是今时。殷荐上天以崇德，此琴将为圣人师。太尝于焉再稽首，为取赐琴挥玉手。童子金炉添御香，主人朝服当西牖。落日阴连海岱云，平沙远映青徐柳。初拨宫弦钟吕鸣，缥渺箫韶吟紫清。春风吹满蓬莱阙，和銮正绕千花行。移商未成忽变徵，剑戟相摩两不止。中原群盗俄蜂起，至尊叹息呼赤子。更调角羽风嘈嘈，中见黄巾争舞刀。杀人无声如刈蒿，茫茫百草儿女号。又闻投鞭渡临洮，九龙池水流人膏。百官披发冲波涛，君王泪沾火藻袍。笳声夜奏单于小，猎火秋悬太白高。堂堂天朝事遂去，可怜万国无臣庶。往日霓裳宴太平，开元子弟俱何处。抔土谁封金粟堆，杜鹃自挂苍梧树。惊风如刀频割弦，欲续断弦双手酸。馀音绕梁何缠绵，满堂宾从皆涕涟。请君罢弹莫终曲，恐令南北诸侯哭。偶然失势龙为鱼，终见时来马生角。他朝日月定重输，今夕鸾皇聊独宿。否极泰来天有尝，万里高飞翼先伏。偕君阿阁贺升平，雌雄和鸣三十六。